text:
सामाजिक संजाल मे कयल योगदानक एक छोट समीक्षा
– प्रवीण नारायण चौधरी
डा. के. के. मात्र कहला सँ बहुत लोक नहि चिन्हि सकबनि, लेकिन ‘कैलाश कुमार मिश्र’ केर नाम सँ बेसी लोक चिन्हैत होयब। एक चर्चित विद्वान् – एन्थ्रोपोलोजी केर अध्ययन सँ स्वयं केँ मानवीय पक्ष प्रति साकांक्ष कयनिहार डा. कैलाश कुमार मिश्र द्वारा मैथिली-मिथिला क्षेत्र मे सेहो काफी रास महत्वपूर्ण योगदान कयल जाइत रहल अछि। आइ हिनकर एक योगदान जे सामाजिक संजाल केर बेहतरीन उपयोग करैत एक सँ बढिकय एक स्रोत व्यक्ति – लोककलाकार केर संकलन आ प्रस्तुति केँ प्रसारण पर हम केन्द्रित रहय चाहब। संछेप मे डा. के. के. दिल्ली मे रहिकय विगत एक दशक सँ हमरा नजरि मे अनेकानेक शोधालेख जाहि मे मधुश्रावणी, रामलीला, आदि हमर फेवरेट रहल, संगहि मैथिली संचारकर्म केँ सेहो एकटा निश्चित गति देबाक लेल डा. किशन कारीगर संग सहकार्य करैत उल्लेखनीय प्रयास करनिहार संपादकक रूप मे सेहो ई सुपरिचित भेलाह, तदोपरान्त मैथिलीक कथावस्तु केँ हिन्दी एवं अंग्रेजी मे लिखिकय भारत एवं विश्वपटल पर प्रचारित-प्रसारित करबाक लेल अग्रसर देखेलाह, आर फेर कइएक बेर विवादित बात-विचार रखबाक कारण हिनका संग ढुइसबाजी करबाक अवसर सेहो प्राप्त भेल, आर एक सुच्चा प्रगतिशील व्यक्तिक रूप मे निरन्तर हिनकर सृजनक रथ केँ गतिमान देखल। आजुक समय मे डा. के. के. ब्रेनकोठी व फोकब्रेन नाम केर दुइ महत्वपूर्ण अभियान मे निरन्तर सक्रिय त छथिये, मैथिली भोजपुरी अकादमीक सलाहकार समिति मे सेहो एकर वर्तमान कर्त्ता-धर्त्ता नीरज पाठक केँ महत्वपूर्ण सलाह-मशविरा दैत दिल्ली संग पूरे भारतवर्ष मे मैथिलीक आवाज केँ बुलन्द कय रहला अछि। वाकपटुता आ गिद्धदृष्टि सँ सम्पन्नता कइएक विलक्षण गुण छन्हि आर हमरा सभक अग्रज एक मार्गदर्शक संग सहिष्णुता सँ भरल आलोचना वर्दाश्त करबाक अभूतपूर्व क्षमतावान सेहो छथि। चलू, व्यक्तिगत चरित्र-चित्रण सँ आगू आ देखी हुनक महत्वपूर्ण योगदानक किछु झलकी!
मात्र अगस्त मास मे फोकब्रेन केर पटल पर डा. के. के. द्वारा राखल गेल विमर्शक सूची पर नजरि देला सँ एतेक रास विषय पर काज करबाक अभूतपूर्व रेकर्ड भेटैत अछि – मगही लोकगीत श्रीमती शैल शर्माक संग – स्वामी सहजानन्द सरस्वतीक अध्यात्मवाद पर दंडी स्वामी अनंतानंद सरस्वतीक श्रीमुख सँ प्रवचन – भारतीय इतिहास मे पसरल भ्रान्ति ऊपर डा. अन्जनी कुमार झाक व्याख्यान – श्रीमती स्मिता चौधरी द्वारा कृष्ण अष्टमी केर गीत ‘परम्परागत साँझ’ – श्रीमती स्मिता चौधरीक आवाज मे परम्परागत पराती गीत – स्वतंत्रता दिवसक पूर्व सन्ध्या पर सामान्य महिलाक काव्यमय देशप्रेम मे श्रीमती अनिता मिश्र – भोजपुरी आ मैथिली लोकगीतक संग चन्दन तिवारी – मूर्तिकार एवं लोककला विशेषज्ञ शरद कुमार केर संग कला संवाद – भारतीय कला मे सोलह श्रृंगारः संजीव कुमार सिंह संग वार्ता – मीनाक्षी ठाकुर स्वीटी केर आवाज मे मैथिली कजरी – बुंदेलखंडी, अवधी, भोजपुरी लोकगीतः मंजू नारायण केर संग – रथवाक पिथोरा पेन्टिंगः ईश्वर संग सृजन-संवाद (परेश रथवा) – श्री हरिशंकर जीक स्वर मे भोजपुरी परंपरागत लोकगीत। ई सब चर्चा वीडियो फोरमैट मे, फेसबुक लाइव व युट्यूब पोस्ट केर रूप मे सुरक्षित अछि। तहिना बीच-बीच मे डा. के. के. फणिश्वरनाथ रेणूक पोथी, डा. हेतुकर झा केर पोथी व रचना पर लेख लिखबाक संग-संग अटलबिहारी वाजपेयी जेहेन महान नेताक जीवन पर अपन लेख-रचना व अनेकों विषय पर विचारक प्रवाह करैत छथि जाहि मे नव शिक्षा नीति २०१९ सेहो शामिल अछि। एकर अलावे मैथिली भोजपुरी अकादमी पर कोन कार्यक्रम राखल जाय, के स्रोत व्यक्ति औता, एहि सब पर हिनकर नजरि बनल रहैत अछि। एहि अकूत ऊर्जा सँ ओतप्रोत व्यक्तित्व डा. के. के. स्वयं एहि सब विषय पर पहिने अपन अध्ययन करैत छथि, फेर स्रोत व्यक्ति सँ विभिन्न राउन्ड मे ओहि विषय सब पर चर्चा होइत छैक आर तखन अन्तिम प्रस्तुति लेल यथासंभव उत्कृष्ट सामग्री आम पाठक-दर्शक लेल परसैत छथि। ई त भेल अगस्त मासक लेखा-जोखा। आइ निरन्तर कइएक वर्ष सँ एहि तरहक उच्च मूल्य कार्य करैत आबि रहल डा. के. के. केर लाइब्रेरी मे सामग्रीक भंडार केहेन होयत, कतेक होयत, ई बस कल्पना मात्र कयल जा सकैत अछि।
उपरोक्त अनुभव आ शोध सँ निज मातृभाषा मैथिलीक सर्वथा उत्थान हो, यैह उद्देश्य प्रमुख छन्हि। डा. के. के. केँ मैथिली जिन्दाबाद केर तरफ सँ हार्दिक शुभकामना, ईश्वर सदिखन एहिना सार्थक कार्य मे अपनेक समय खर्च कराबथि, मैथिलीक दिन सेहो सुदिन होइक, अहाँक दिन त सुदिन अछिये!
हरिः हरः!!


c: text/html

text:
रवि कुमार मंडल ‘मिथिला’, मुम्बई। फरबरी १६, २०१६. मैथिली जिन्दाबाद!!
सरस्वती माताक ध्यान कैल गेलनि
एहि बेर मुम्बई मे दुइ दिन सरस्वती पूजा मनाओल गेल अछि। खासकय मैथिल बाहुल्य क्षेत्र मे मुम्बई मे माता सरस्वतीक पूजा-अर्चना लेल खूब पंडाल आदि लगाओल गेल सुनलहुँ। हमहुँ सब ठाम तऽ नहि मुदा किछु जगह भगबतीक दर्शन लेल पहुँचल छलहुँ। एहि मे कोनो अतिश्योक्ति नहि जे साल मे सरस्वती पूजाक ई एक दिन मात्र हमरा लोकनि विद्यादायिनी देवीक आराधना करैत छी, बाकी ३६४ दिन तऽ हम सब लक्ष्मीक पाछू भगैत रहैत छी। यैह एक दिन सरस्वती माताक दर्शन होएत अछि।
खारघर नवी मुम्बई मे राजेश श्रीवास्तव केर सहयोगी रवि मंडल, बदलापुर मे अशोक ठाकुर आ राजीव झा, चेम्बुर मे धर्मेन्द्र झा, रमेश मिश्रा, विरार वेस्ट मे कुनाल ठाकुर, भगवान मिश्रा आ बीएसएस केर कमल कान्त मिश्रा, तहिना विरार इस्ट मे सुच्चा मैथिल अरुण ठाकुर, राम नरेश शर्मा, कल्याण केर लोडा मे आ समस्त मुम्बई मे जगह-जगह सरस्वती पूजा खूब धूमधाम सँ मनौलनि मैथिल जनमानस।
एहि सुअवसर पर कइएक तरहक सांस्कृतिक कार्यक्रमक आयोजन सेहो कैल गेल छल। सरस्वती पूजनोत्सव मनबैत मैथिल जनमानस मुम्बई मे सेहो एकत्रित भऽ रहला अछि ई मिथिला लेल अच्छे दिन मे गानल जा सकैत अछि।

robotstxt: allowed

filter: keep


text:
दरभंगा : [प्रणव कुमार चौधरी] दरभंगा जिलाक हायाघाट प्रखंड केर अशोक पेपर मिल थाना क्षेत्रक गिरधरपुर गाममे होलीके दिन मिथिलेश सहनीकेँ भेल हत्याक मामिलामे फूलबाबू सहनी सात गोटाकेँ नामजद अभियुक्त बनउने छलाह जाहिमे काल्हि सोमदिन दरभंगा पुलिस दू गोटाकेँ गिरफ्तार कए जेल पठा देलनि अछि।
अपर पुलिस अधीक्षक दिलनवाज अहमद कहलनि जे अहि हत्यामे शामिल शुभम चौधरी केर पुत्र वीरू चौधरी आ अरुण चौधरी केर पुत्र लमसम चौधरी उर्फ पुरुषोत्तम चौधरीकेँ गिरफ्तार कए लेल गेल अछि। बाँकी बाँचल आरोपीके गिरफ्तारी लेल पुलिस लगातार छापेमारी कए रहल अछि। पुलिस केर कहब छन्हि जे मृतक आ आरोपी केर बीच पहिनेसँ आपसी मतभेद चलि रहल छल जेकरा कारण अहितरहक कुकृत्य केर अंजाम देल गेलैक अछि।
विदित हो जे होलीके दिन लाठी-डंटासँ पीटि-पीटिकय मिथिलेश सहनी केर हत्या कएल जेबाक खबैर आयल छल।


text: पटना। एसोसियेटेड चौम्बर्स आफ कामर्स एण्ड इंडस्ट्री ऑफ इंडिया (एसोचेम) राज्य क कारपोरेट सेक्टर मे पांच लाख करोड़ क निवेश क लक्ष्य निर्धारित केलक अछि। संगठन क अध्यक्ष दिलीप मोदी कहला अछि जे इ काज पांच साल मे होएत। ओ कहला जे एकरा लेल अप्रैल मे निवेश मेला आयोजित होएत। इ सिलसिला 2015 तक प्रत्येक दू साल पर चलत। कृषि आ शिक्षा क क्षेत्र मे बिहार मे निवेश क असीम संभावना अछि। शिक्षा क्षेत्र मे कारपोरेट सेक्टर पटना सहित छह नगर निगम क 50-50टा स्कूल कए गोद लेबा लेल तैयार अछि। कलस्टर योजना मे 14टा जिला मे 400 करोड़ निवेश होएत। मोदी क दावा अछि जे एसोचेम क माध्यम स एहि ठाम टका लगोनिहार कए मात्र एकरारनामा पर हस्ताक्षर तक सीमित नहि राखल जाएत, बल्कि एकरा मूर्त रूप देल जाएत। ओ कहला जे यद्यपि ओ बिहार कए एखन बुझबा लेल आयल छथि। ओ कहला जे बिहार मे सबस पहिने एजुकेशन सिटी स्थापित कैल जेबाक चाही। एहि संबंध मे ओ मुख्यमंत्री नीतीश कुमार स सेहो भेंट करताह।


text:
पटना। नगर पंचायत खुशरूपुर (पटना), डुमरा आ जनकपुर रोड (सीतामढ़ी) मे वार्ड पार्षद क चुनाव 24 जनवरी कए होएत। राज्य निर्वाचन आयोग क अनुसार 18 दिसंबर कए अधिसूचना जारी होएत, नामांकन क अंतिम तारीख 29 दिसंबर अछि। 30 कए नामांकन पत्र क जांच होएत। 2 जनवरी तक नामांकन वापस लेल जा सकत।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
समदिया
पटना। डेहरी-ऑन-सोन आ सोननगर क रूट रिले इंटरलॉकिंग कार्य पूर्ण भ गेल आ तिहरी ब्रांड गेंज रेल लाईन वाला तीन किलोमीटर लम्बा पुल भारतीय रेल लेल गौरव बनि गेल। सम्पूर्ण भारतीय रेल मे इ इकलौता एहन पुल अछि जाहि पर एक संग तीनटा ट्रेन या छह लांग हॉल मालगाड़ी ट्रेन क परिचालन कैल जा रहल अछि। दिल्ली-कोलकाता रेलखंड पर डेहरी-सोननगर ब्रिज देश क कोयला परिवहन लेल सबस व्यस्ततम ग्रैंड कॉर्ड लिंक अछि। एहि रेल पुल पर प्रतिदिन करीब सवा दो सौ मेल, पैसेंजर आ मालगाड़ी क परिचालन होइत अछि आ लगभग हर दस मिनट मे एकटा ट्रेन एहि रेल पुल स गुजरैत अछि।
बता दी जे एहि न0 रेल पुल क समांतर 10052 हजार फीट लम्बे पुरान रेल पुल क निर्माण आयरन गिरडर्स आ पैघ-पैघ पाथर स भेल अछि। ओहि समय स्विट्जरलैंड क टे-बिरीज क लम्बाई 10527 क बाद विश्व क सबस लम्बा रेल पुल यैह छल। 93टा खंभा वाला एहि रेल पुल मे एकटा खंभा स दोसर खंभा क कुल दूरी 33 मीटर अछि। एहि पुरान रेल पुल क निर्माण कार्य 1897 मे चालू भेल छल आ 27 फरवरी, 1900 मे एहि पर ट्रेन क परिचालन शुरू भेल छल। करीब 119 साल बाद नव रेल पुल भारतीय रेल लेल गौरव क विषय बनल।
एहि महत्वाकांक्षी परियोजना कए मूर्त रूप मे सामने एला पर मुगलसराय मंडल आ पूर्व मध्य रेल हाजीपुर क कई इंजीनियर आ अधिकारीक टीम सबसे पहिने एकर ड्रोन स सर्वेक्षण केलथि फेर एकर सूचना रेल मंत्रालय आ बोर्ड कए देलथि। डेहरी-सोननगर क नोडल पदाधिकारी रहल ब्रजेश कुमार यादव कहला जे इ पूर्व मध्य रेल लेल पैघ उपलब्धि अछि।


text:
हालहि घटल विभिन्न महाविनाशकारी मानव तथा जीव-संहारक प्राकृतिक आपदाक संख्या बढैत देखि गलगुल-गलगुल होमय लागल अछि जे आब ई संसार प्रलयंकारी विनाशक दिशि उन्मुख अछि। अलग-अलग धाराक अलग-अलग दाबी – ज्योतिषक गुना-भाग एक तरफ आ दोसर तरफ विज्ञानक अपन दृष्टि आ दाबी अछि। तंत्र-मंत्र आ वेद-पुराणक बात पर खींच-तान चलि रहल अछि। मनुष्य हवा मे उड़ैत-उड़ैत चन्द्रमा, मंगल, वृहस्पति पर तऽ पहुँचिये गेल, सूर्य मे सेहो कोनो दिन पहुँचब ई विचार केँ नकारल नहि जा सकैत छैक। एकरा संयोग कहि सकैत छियैक जे हिन्दू पौराणिक शास्त्र मे एतेक दाबी कैल जा चुकल छैक जे हनुमानजी बच्चे मे एक दिन फल बुझिकय रविकेँ अपन ग्रास बना लेने छलाह। चारूकात अन्हार भऽ गेला पर लोक सब कारण पता लगबैत कतेक विनती केलक तखन परमात्मा – अखिल ब्रह्माण्डक स्वामी रवि केँ हनुमानजीक ग्रास सँ मुक्त करौलनि। आब एकटा देवकुलक बच्चा मे ई सामर्थ्यक बात मनुष्य केँ यदि सूर्य धरि अपन पहुँच बनेबाक प्रेरणा दैत छैक तऽ एहि मे बेजाय किछु कियैक कहल जाय। लेकिन अनेक आविष्कार आ आश्चर्य भरल वैज्ञानिक योगदान सँ मानव सुख एक दिशि दुइ-चारि डेग बढिते छैक आ कि दोसर दिशि कोनो न कोनो प्राकृतिक आपदा ओकरा अपन ओकादि याद करा दैत छैक।
प्रकृति ओना तऽ जीवमण्डलक प्रत्येक जीव तथा नियति लेल सहयोगीक भूमिका मे छैक, प्रकृति प्रति पर्यावरणविद् केर मतसँ मानवकार्य सेहो हित मे हो तखनहि संतुलन रहत कहब कोनो बेजा नहि छैक। परन्तु भौतिकतावादी संसारक विकास मे अनेको कार्य प्रकृति विरुद्ध कैल जा रहलैक अछि, परिणामस्वरूप ग्लोबल वार्मिंग आ खतरनाक क्रिया-प्रतिक्रिया सँ विनाशकारी त्रासदीकेँ मानू जे मानव स्वयं आमंत्रित कय रहलैक अछि तहू सँ विमति नहि राखल जा सकैत छैक। संतुलन कोना बनत? ई प्रश्न क्रमश: गूढ भेल जा रहलैक अछि। पहिने अहाँ विनाश केँ आमंत्रित करू, बाद मे राहत बाँटू। पहिने खुराफात आ अन्त मे सौरी – ई सौरी अंग्रेजीक छोट शब्द बड़का काज पृथ्वी पर तऽ करत, मुदा प्रकृतिक अभियांत्रिकी केर संचालनकर्ता धरि ई आवाज संस्कृत टा मे पहुँचबाक दाबी करैत छैक सनातन धर्मक गूढ महाशास्त्र वेद। ताहि संस्कृतक वर्तमान मे कतेक परिचर्जा कैल जाइत छैक से किनको सँ छूपल नहि अछि। एतय तऽ राजनीति सबसँ बड़का शास्त्र थिकैक, जाबत होश अछि, खूब पिबू। यैह जीवन छैक। तथापि कतहु न कतहु, कोणो-सान्हिमे ऋषि-मुनि जीवित होयबाक चरित्र सेहो अभरैत छैक आ एहि बीच खींचा-तानी मे संसार चलैत जा रहलैक अछि, अपन गति सँ। निर्बाधरूपेण ई अहिना चलैत रहतैक। समयक वर्तमान धारा संग हम-अहाँ चलि रहल छी। बस, अपन भागक काज करैत चलू!


text:
बिहारक जानल-मानल लोक गायिका पद्म भूषण सं सम्मानित शारदा सिन्हा (Sharda Sinha) कें कोरोनाक संक्रमण भ’ गेल अछि। ओ एकर जानकारी अपने वीडियो जारी क’ देलनि। वीडियो मे ओ कहलनि जे बचावक सब संभव प्रयासक बावजूद ई महामारी केर चपेट मे आबि गेलाउ।
शारदा सिन्हा बिहार कोकिला कें नाम सं सेहो जानल जायत छथिन। ओ समस्तीपुर मे प्रोफेसर छथि। हुनक पति ब्रजकिशोर सिन्हा शिक्षा विभागक सेवानिवृत्त अधिकारी छथि। अयोध्या मे राम जन्मभूमि पर मंदिर निर्माणक भूमि पूजन वला दिन पांच अगस्त क’ ओ बहुत चैनल पर लाइव आयल छलि। जखन, कोरोना काल मे अधिकांश समय पटना कें अपन घर पर छलि।
शारदा सिन्हा कें छठ गीतक अलबम जखन 80 कें दशक मे आयल, तखन ओ धूम मचा देलक। 1977 मे ओ अपन छठ गीतक पहिल अल्बम रिकॉर्ड केने छलि, जाहिमे ”सूप लेले घाट पर… मोरा भईया जाला…” जेहन गीत छल। हुनक पहिल अल्बम एचएमवी सं निकलल, मुदा बाद मे 1985 सं 2006 धरि ओ टी-सीरीज कें लेल छठ गीत गाबैत रहलि। ओ बॉलीवुड मे सेहो सलमान खान आ भाग्यश्री अभिनीत गीत ‘पग पग लिए जाऊं…’ कें गाना गेने छलि ।


text:
ओनाकि मुख्यमंत्री नीतीश कुमार ऐहिकेँ नजरअंदाज करैत आगू चल देला। दरअसल, मुख्यमंत्री नीतीश कुमार विकास काजक समीक्षा लेल धगजरी गाम पहुंचल छला। विरोध करनिहार लोग सभकेँ मुख्यमंत्री नीतीश कुमार संबोधित सेहो नहि केलनि। ओतहि, प्रदर्शनकारी सभक संख्या देख पुलिस सभक घाम छुटैत देखार देलक। प्रदर्शनकारी सभकेँ शांत करबाक लेल पुलिस क' बहुत मशक्कत करे पड़ल।
गौरतलब अछि कि नीतीश कुमार पछिला कैको दिन सँ विकास समीक्षा यात्रा पर निकलल छथि। एहि दौरान हुनका कैको जगह पर विरोधक सामना करे पड़लनि। विरोध करनिहार बेसी लोग संविदा कर्मचारी सभ अछि। ओनाकि कैको जगह पर नीतीश कुमार एहेन लोग सभकेँ फटकार सेहो लगौलनि।


text:
दिल्ली, मिथिला मिरर: वैदेही संस्था द्वारा आयोजित ‘यात्रा राजधानी सं संस्कारधानी तक’कें मंगलदिन राज्यसभा सांसद प्रभात झा आ पंजाब भाजपाक महामंत्री द्वारा झंडा देखा कए रवाना कएल गेल, अहिकेँ संग दिल्ली सं सीता माताक जन्मस्थली सीतामढ़ीकें पुनौराधामक यात्राकें विधिवत शुरुआत कएल गेल। ई यात्रा 2 मई कए दिल्ली सं शुरू भए लखनऊ गोरखपुर होईत मिथिला स्थित सीतामढ़ी पहुँचत आ फेर ओतए होबए वला 3 आ 4 मई कए सीता प्राकट्योत्सव समारोहमे भागीदारी करैत 5 मई कए दिल्ली वापसी करत।
ज्ञात हो कि भगवान रामक जन्म दिवस पर 9 दिन तक एकटा महत्वपूर्ण त्योहारक रूपमे देश-विदेशमे धूमधाम सं रामनवमी मनाओल जाइत अछि, मुदा रामकें मर्यादा पुरुषोत्तम राम बनाबए वाली माता सीताक जन्मदिन एवं जन्मस्थलीक विषयमे बहुत कम लोक जनैत अछि। अहि बात पर ध्यान दैत वैदेही संस्था पिछला वर्ष सं दिल्लीमे माता जानकी जन्मोत्सव समारोह मनबैत अछि।
एहिबेर माता जानकीक प्राकट्य दिवस वैशाख शुक्ल नवमी तिथि तदनुसार 04 मई 2017 कए अछि आ अहि उपलक्ष्यमे वैदेही द्वारा एकटा ऐहेन यात्रा आयोजित कएल गेल अछि जाहिमे देश आ दुनियामे माता सीताक जन्मदिन आ जन्मस्थानक विषयमे जानकारी पसरि सकए। यात्रामे विशेष रूप सं संतोष राठौड़, विमल जी मिश्र, कौशल किशोर, संजीव कुमार झा आ वैदेहीक संस्थापक अमर नाथ झाक सहयोग छन्हि।


text:
बिहार मे बनाओल गेल अनोखगर AC जैकेट, शीघ्र बाजार मे होयत उपलब्ध
पटना । जाड़क माह बितए बला अछि । जैकेट आ गर्म कपड़ा क लोग पेटी मे बंद करबाक तैयारी क रहला अछि । मुदा एहि अनोखगर जैकेट कए देख अहां एकरा हरेक माह पहिरय चाहब । गर्मी होए वा सर्दी, हर मौसम मे पहरिय जाय वला ई जैकेट दू मिनटक अंदर क्लाइमेट कंट्रोल करैत अछि। एकरा लेल एहि मे ‘क्ला इमेट गियर’ लागल अछि।
जानकारी अनुसारे बिहारक नवादा मे निर्माणाधीन पूर्णत: देसी तकनीक स बनल ई जैकेट शीघ्र बाजार मे उपलब्ध भ जायत आ धूम मचाओत । केंद्र सरकार सेहो एकरा ल क गंभीर अछि । बिहार मे पहिल बेर पूर्ण देसी तकनीक स बनल एहि जैकेट कें लांच कैल गेल अछि । एहि मे तापमान घटेबा बढेबाक सुविधा सेहो अछि । एकरा निर्माण मे प्रयोग होइ वला सभ उपकरण सेहो देश मे बनल अछि।


text:
बाढि मे सेहो मनोरंजन केर नियति
पहिल बेर एहेन बाढि आयल अछि जाहि मे किछु विशेष जनता एकदम खुशियाली मनबैत देखल जा रहल य। एक हाथ मोबाइल – एन्ड्राइड सेट आ दोसर हाथ मे एकटा मोटका लाठी लेने सेल्फी खींचबैत, हाहा-ठीठी करैत, पानिक धार केर वीडियोग्राफी करैत गामक विभिन्न क्षेत्र मे घुमैत देखल जा रहल य। पत्रकार सब बेचारा परेशान य जे कोहुना त्रस्त लोकक फोटो खींचिकय पत्रिका सब मे छापिकय सरकार सँ राहतक इन्तजाम करबाबी, मुदा ओहो सब एहि तरहक विशेष लोक द्वारा बाढिग्रस्त क्षेत्र मे कयल जा रहल मनोरंजनात्मक नौटंकी मेँ फँसिकय रहि जाइत अछि।
सोशल मीडिया पर वायरल भऽ रहल कतेको फोटो जाहि मे बाढि सेहो लोकक मनोरंजन कय सकैत अछि से स्पष्ट अछि ताहि मे प्रस्तुत फोटो बाढिक पानि मे कुर्सी जमाकय समाजक कथित अगुआ वर्ग चाहक चुस्की लैत प्रसन्न मुद्रा मे फोटो कैप्शन सहित पोस्ट कयलनि तेकर चर्चा बड जोर-शोर सँ चारूकात देखल जा रहल अछि। कतेको रास पत्रकार आ आनलाइन न्युज रिपोर्टर केर वाल पर सेहो एहि तरहक मनोरंजनात्मक फोटो सब पोस्ट होइत देखि सकैत छी। एक दोसर प्रस्तुत फोटो तारडीह न्युज केर वाल सँ साभार राखि रहल छी जाहि मे गामक युवा सब अपन हाथ मे मोबाइल लय चारूकात घुमि-घुमिकय बाढिक आनन्द लैत देखाय दैत छथि।
लेकिन सच्चाई ईहो छैक जे गरीब-गुरबा आ कच्ची माटिक भीतघर वा टटघर आदि मे रहनिहार लोक सब बेघर भऽ गेल अछि। जतय बाँध टूटल ओतय वेग पर पक्की घर सब सेहो ध्वस्त हेबाक समाचार भेटल अछि। सोशल मीडिया पर राखल रिपोर्ट केँ मानी त कतेको लोक बेपता सेहो अछि। माल-जाल आ लोकक जान सेहो गेल अछि। खाना आ पानी लेल सेहो समस्या छैक कतेको स्थान पर। कतेको घंटा बीति गेलैक, सुधि लेनिहार सरकारक आदमी प्रखंड आ अनुमंडल कि जिला आ राजधानी सँ एखन धरि नहि एलैक, सब कियो बाट निहारि रहल अछि।
एम्हर विराटनगर मे बरसातक पानि आ नदी सब सँ ओवरफ्लो पानिक कारण गहींर भाग मे रहनिहार लोक सभक घर मे पैसल पानिक कारण लोक सब केँ सुरक्षित स्थान पर बास देल गेल अछि। सब वार्ड कमिश्नर आ मेयर स्वयं अपनहि सँ महानगरपालिका दिश सँ भंडारा कराकय भोजन-पानीक व्यवस्था कयलनि अछि। लोक सब केँ सुरक्षित जीवन कोना रहत ताहि लेल हर तरहक औषधि-उपचार, सर-सफाई आदि पर ध्यान देल जा रहल अछि। प्रकृतिक प्रकोप सेहो आब कनेक थिर भेल से बुझा रहल अछि।
आगाँ आब जे हो! एखन सब किछु नियन्त्रित अछि।
हरिः हरः!!


text:
पीबा लेल आ नहेबा लेल भेेटत अलग-अलग पाइन
पटना। अपन छवि स परे हटिकए बिहार विकास क नित नव इबारत लिखबा लेल उतावला अछि। प्रदेश सरकार क ताजा पहल कामयाब रहल त बिहार देश क पहिल राज्य बनत, जतय जनसामान्य मे दू तरह क जलापूर्ति भ सकत। पीबा लेल शुद्ध पाइन आ नहेबा लेल दोयम दर्जा क पाइन देल जाइत। एहि तरह क जलापूर्ति क व्यवस्था विदेश मे पहिने स लागू अछि। बिहार क जनस्वास्थ्य मंत्री अश्विनी कुमार चौबे प्रदेश क लेल नव जल नीति क मसौदा बनेलथि अछि। एहि स संबंधित प्रस्ताव आगामी 22 मार्च कए विधानसभा मे राखल जाएत। प्रस्ताव क अनुसार प्रदेश मे दू तरह क पाइन क आपूर्ति होएत। इ व्यवस्था पहिने पटना सहित किछु आओर शहर मे लागू होएत, एकर बाद पूरा राज्य लागू कैल जाइत। सूत्र क अनुसार बिहार क गया, औरंगाबाद, जहानाबाद, मुंगेर, रोहतास, कैमूर, नवादा आ भागलपुर क तमाम इलाकाक भूमिगत जलस्तर नीचा जा रहल अछि। कई जिला मे त जलस्तर 30 स 50 फीट तक नीचा चल गेल अछि।


text:
भाई-बहिन क पवित्र प्रेम क प्रतीक पर्व सामा-चकेवा आइ अपन वजूदक लेल संघर्ष कए रहल अछि। ओना मिथिलाक किछु भाग मे एखनो लोकगीत स गुंजायमान एहि पर्वक महत्व कायम अछि। छठिक राति स कार्तिक पूर्णिमा तक बहिन क कंठ स निकलैत स्वर लहरी कान मे मधु टपकाबैत अछि। राति कए बहिन सामा-चकेवा क मूर्ति क संग-संग वृंदावन, चुगला आदि स भरल डाला ले कए सामूहिक रूप स जोतल खेत, खलिहान, चौक-चौराहा पर जुटय लगैत छथि। छोट-छोट नैना क संग-संग बूढिय़ा बहिन तक एहि मे हिस्सा लैत छथि। एहि दौरान बहिन ‘गाम कए अधिकारी तोहें बड़का भैया हो, हाथ दस पोखरि खुना दिए, चंपा फुल लगा दिए हे…Ó आदि गीत क संग सामा-चकेवा क मूर्ति एक-दूसर क हाथ मे दकए पहिने अपन-अपन भाईक दीर्घ आयुक कामना करैत छथि। एहि पर्वक खास गप ई सेहो अछि जे एकर गीत मे पर्यावरण संरक्षण क संदेश सेहो देल जाइत अछि। कार्तिक पूर्णिमाक राति बहिन सामा-चकेवा क मूर्ति क संग-संग वृंदावन, चुगला आदि स भरल डाला ले कए जोतल खेत मे जमा होइत छथि। ओहि ठाम सबस पहिने शिरिक आदान-प्रदान होइत अछि। एहि प्रक्रियाक संबंध मे कहल जाइत अछि जे जतेक बहिन स शिरिक आदान-प्रदान करब भाइक बैस ओतेक बढ़त। ताहि लेल बहिन सब टोल-मोहल्लाक एकोटा मौगि स शिरिक आदन-प्रदान करब नहि बिसरैत छथि। एहि दौरान साउस-पुतहु व ननदि-भाउज एक-दोसरा स शिरिक आदान-प्रदान करैत गाउल गीत मे अपन सबटा भाईक नाम एक-एक कए लइत जाइत छथि। फेर प्रतीक रूप म वृंदावन मे आगि लगा कए ओहि मे चुगला कए जड़ा कए गबैत छथि,’वृंदावन मे आगि लागल कियो नहि मिझाबे हे, हमर बड़का-छोटका भईया मिलकए मिझाउत हे।Óबहिन चूड़कक पुतला क मुंह झुलसा कए खराब चरित्र क प्रति विरोध दर्ज कैत ओकरा लेल अपशकुन क कामना करैत छथि। फेर पिछला 15 दिन मे बनाउल एक-एक टा सामा-चकेवा क मूर्ति कए लग कए घर दिस विदा भ जाइत छथि। मुदा भाग्य चक्र स बिमुख दू टा मैना, जेकरा बाटो-बहिन कहल जाइत अछि, तेकरा बाट पर छोडि़ दैत छथि। घर पहुंचला पर भाई स सामा-चकेवा क सबटा मूर्ति तुड़वा लैत छथि। एना खत्म होइत अछि सामा-चकेबाक शापित काल।
के छलीह सामा
ई लोकपर्व पद्म पुराण मे वर्णित भगवान श्रीकृष्ण क पुत्री साम्बवती व पुत्र साम्ब क पवित्र प्रेम पर आधारित अछि। चुड़क नामक एकटा चुगला श्रीकृष्ण लग चुगलि करैत अछि जे हुनक पुत्री साम्बवती वृंदावन जाइत काल ऋ षि क संग रमण मे लागल छथि। चूड़कक मुख सई सुन क्रोधित भ श्रीकृष्ण पुत्री आ ऋषि दूनू के मैना बनि जेबाक शाप द देलथि। साम्बवती क वियोग मे ओकर वर चक्रवाक (चकेबा)सेहो मैनाक रूप धारण करि लैत अछि। साम्बवतीक भाई साम्ब जखन इ सुनलक त तपस्या करि पिता श्रीकृष्ण कए प्रसन्न करैत अछि आ बहिन-बहनोई कए शाप स मुक्त करैत अछि। ओहि दिन स मिथिला मे सामा-चकेवा पर्व छठिक पारण क राति स कार्तिक पूर्णिमा तक मनाउल जाइत अछि।


text:
लेख
– करुणा झा, राजविराज
मिथिलानी सबस अपेक्षा बढ़ि रहल छै
मैथिल समाज स्वभावत: बड़बोला समाज अछि। जतेक छै तहि स बेसी बाजब मैथिल के स्वभाव रहल अछि। स्वकेंद्रित विकास के प्रधानता देबय बला ई समाज क्रांति-धर्मी कहियो नै रहल अपितु किछु ऐतिहासिक घटना के छोइड़ दियौ त सदैव ई समाज सत्तासीन व्यक्ति वा व्यवस्था के अंध-अनुयायी बनल रहल। जे आदेश भेलैक तकरा हिसाबे अपन जीवन जीबय बला। सभ्यता के विकास क्रम में भने ई समाज भौतिक रूप स परिवर्तित भेल धरि सैद्धांतिक रूप स ई समाज सदैव पौराणिक आस्था स चिपटल रहल।
ऐतिहासिक रूप स पुरूष प्रधान मानसिकता के ई समाज एक्कैसम सदी तक में नारी-अधिकार के प्रति उपेक्षित भाव रखैत अछि। बेटी के शिक्षा-दीक्षा भने पहिने स बहुत बढ़ि गेल, बहुतों बेटी घर-आंगन के चौखटि लांघि शहर, नगर, देश आ विदेश तक में अपन प्रतिभा’क लोहा मनौलक, जीवन के सब क्षेत्र में उपस्थिति बनौलक धरि एखनो समाज के मुख्यधारा के संचालित करबाक अधिकार हासिल नै क सकल अछि। भारतीय इतिहास में प्राचीनतम समाज व्यवस्था के अवशेष देखबाक हो त एखनो मिथिलावासी मैथिल समाज में अनेक एहन रीति-रिवाज, कर्मकांड आ परंपरा जीवित छै जकर जोड़ अन्य कोनो समाज में भेटव मोश्किल। वेद, पुराण, उपनिषद स ल क सनातन हिंदू धर्म के अनेकों पद्धति के समेटने मैथिल समाज आधुनिकता आ पौराणिकता के अद्भुत सम्मिश्रण उपस्थित करैत अछि।
स्वभावत: कृषिजीवी मैथिल एक समय शिक्षा-संस्कृति में सेहो अद्वितीय रहबाक सौभाग्य हासिल कयने छल आ खाली भारते नै विदेशो में मैथिल के प्रतिभा सम्मानित होमय लागल छल धरि कालक्रम में ई समाज अपने प्रपंच में फंइस अपन गौरव हरौलक। डाह, द्वेष, ईर्ष्या, व्यर्थक वितंडा आ प्रभुत्वशाली वर्गक दासता’क मनोभाव ई समाज के अग्रगति रोकि देलक। अपन प्रतिभा स सम्मानजनक पद तक पहुंचल मैथिल अपन समांग वा ग्रामीण के ओहि क्षेत्र में प्रवेश करबा में बाधक बनैत रहल जकर परिणति भेलैक जे क्रमशः सरकारी आ निजी क्षेत्र के उच्च पद पर एहि समाज के प्रतिनिधित्व ह्लास होइत गेल।
अधिकांश लोक मजदूरी, किरानी, ठेकेदारी आ टहलुआ काज में नियुक्त भ कोनोहुना जीवन बितेबाक लेल अभिशापित रहल। किछु लोक पंडिताई, दरबानी, रसोइया आ मास्टरी में सिमटि गेल। प्राकृतिक प्रकोप के निरंतर प्रहार स छिन्न-भिन्न होयबाक लेल अभिशप्त ई समाज कालांतर में एतेक दीन-हीन भऽ गेल जे जीविकोपार्जन लेल परदेशगामी होयबाक लेल बाध्य भ गेल। प्रतिवर्ष बाइढ़, सुखाड़ आ नियमित अंतराल पर भूकंप समस्त मिथिला क्षेत्र के तबाह-ओ-बर्बाद क देलक। आई मैथिल वैश्विक समाज क हिस्सा रहितो वैश्विक चेतना स हीन अछि। ज्ञान के विस्तार भने भेलैय लेकिन अज्ञानता के अवशेष सेहो गहने रहल। विज्ञान अन्वेषित जीवन शैली में आधुनिक कहाबय बला ई समाज जतेक अर्थ पारिवारिक, सामाजिक और व्यक्तिगत कर्म-कांड पर खर्च करैत अछि तकर चौथाइयो जौं स्थानीय वा क्षेत्रीय विकास पर करित त स्थिति बड्ड नीक रहित।
पुरूष प्रधान मैथिल समाज के प्रगति आन समाज’क तुलना में एखनो नगण्य। आई धरि सब संभावना रहितो मिथिला क्षेत्र में उद्यमिता ओ स्व-रोजगार के मानसिकता बलवान नै भेल अछि। बहुसंख्यक वर्ग नौकरी-चाकरी लेल जीवन समर्पित करैत अछि। शहर गेलाक बाद गाम के चिंता छोइड़ दैत अछि। ग्रामीण राजनीति के विभेदी सूत्र सेहो ओकरा बाध्य करैत अछि। एहन समय में गंभीर चिंतन आवश्यक। वैश्विक राजनीतिक परिवर्तन क्रम में मैथिल समाज के यदि प्रासंगिक रहबाक छै त चिंतन में परिवर्तन समय’क आवश्यकता।
हमर मानब अछि जे किछु दिन के लेल मैथिल समाज सामाजिक नियमावली बनेबाक जिम्मेदारी उच्च शिक्षित, प्रतिभाशाली, पेशेवर महिला समूह के दौ। ममता, वात्सल्य आ भातृत्व भावना के अधिकारिणी महिला वर्ग निश्चित विभेदी, आतंकप्रबल, रक्तरंजित सामाजिक चिंतन के शमन करतीह आ एकटा सर्वजन उपयोगी सामाजिक व्यवस्था के उत्थान संभव होयत। दहेज प्रथा एहन सामाजिक कलंक के शमन लेल सेहो महिला नेतृत्व के युगांतरकारी भूमिका भऽ सकैत अछि। आखिर एके समाज में पुरुष आ नारी के मूल्यांकन पृथक हेबाक संकीर्णता कियैक? हमर कहब जे सामाजिक स्तर पर नवचिंतन के बेसी स बेसी प्रोत्साहित करू, बहस करू, तर्क-वितर्क के अवसर दियौ आ श्रेष्ठ विचार के सामाजिक स्वीकृति सेहो तखने समाज के जीवंतता प्रमाणित होयत।


text:
मधेपुरा। 21 नवम्बर। सांसद राजेश रंजन उर्फ पप्पू यादव कैल्ह बुधमा पंचायत केँ औराय गाम क' गोद लेलन्हि। पप्पू यादव एहिठामक महादलित सभ क' कैको प्रकार केर सुविधा देबाक घोषणा केलन्हि। पप्पू यादव कहलनि कि एहि गाम म' जल्दे पक्का मकान सहित शौचालय, स्नानागार आदि केर व्यवस्था कायल जायत। इ लाभ ग्रामवासी क' सुभाष चंद्र आवास योजना के तहत भेटतैन्ह।
सांसद यादव कैल्ह रविवार रात्री उदाकिशुनगंज थाना क्षेत्र के बुधमा पंचायत अंतर्गत औराय नवटोलिया पहुंची ऐगलग्गी म' दबंग सभ द्वारा जलाओल गेल महादलित सभक घर केर स्थिति देखि क' ई घोषणा केलन्हि। आगा ओ कहलनि कि घटना काफी दुखद अछि। 18 महादलि सभक घर जलाओल गेलन्हि जे अति निंदनीय अछि। जमीन विवाद केर कारण घर क' आगिक हवाले क' देब अन्याय थीक।
पप्पू यादव राज्य सरकार पर निशाना साधैत कहलनि कि लालू - नीतीश महादलित सभक हिफाजत करबा म' नाकाम साबित भ' रहल छैथ। महादलित प्रेम सरकार केर महज देखावा अछि। घटना की तीव्र निंदा करैत सांसद कहलनि कि वर्तमान सरकार म' कियो भी गरीब, निसहाय सुरक्षित नहि रहिगेल छैथ। हर तरफ दबंग आर अपराधि सभक बोल बाला अछि। एहि मौका पर सांसद यादव डीएम मु. सौहेल सँ बात केलन्हि। मौके पर पूर्व प्रमुख जयप्रकाश सिंह, कमलेश्वरी साह सहित बहुत संख्या म' लोग शामिल छलाह।


text:
“साहित्य”
– शिव कुमार सिंह।
”गामक दलान”
जखन गामक दलान के बात होय आ ओ पुरनका बात मन में नै घुरियाई भ नै सकैया।बिना दलानक त घर के कोनो शोभे नै होई छै।दलान त मिथिला के संस्कृति माटि पानि सँ परिचित करबैत अछि।बुढ़ पुरान सब दलानक शोभा बढ़ौने रहैत अछि।चारि बजे भोरे उठि गेल आ जोर सँ सीताराम राधेश्याम जपैत रहल।जखन कनिया बहुरिया सब के आवाज सुनि क नीन खुजल त बाजथि बुझाय भोर भ गेलै बुढ़वा राम राम जपै छै।अन्हारे उठि फेर दिशा मैदान आ दतमैन कय फ्रेश भ गेल। फेर सभ के उठौलक देखी त एखन तक सब सुतले छै,कीरिन फुटल जाय छै। एहनो कहुँ सुतनाय भेलै य। बुझितै छियै आबक बेसी लोक के जाबत रौद नै उगत ताबत उठऽ के नाम नै लेत।दलान प भिंसरक समय में कतेक बुजुर्ग एक ज इकट्ठा भेल त सब दिश सँ एक सँ एक गप छोड़लक।पहिने त समाचार शुरू केलक फलना गाम में उ भेलै त फलना गाम उ । फेर दोसर बजला कि कहै छ राति एतेक कौरगर खा लेलिय ने से बड गैस बनि गेल।एह तोहों त…हमरा एहन खेबऽ त बुझाय सुलवाये भ जेतऽ। फेर बीच में टोकैत कियो बजता कि कहिय हमर पोता त भरि दिन कुरकुरे खाय पर रहै छै बहसि गेल छै दुलारे सँ सिका प चढ़ि गेल छै ,मोजरे नै दै छै ।कि कहबहक आबक बच्चा त बापे बनि क जनम लै छै।आबक धिया पुता कतेक उचक्का होई छै ।देखलक सब के जर भेल त कहलक हौ बुढ़वा चलऽ खेत कोदारि पारै लेल ,त झट सँ बजता रौ हम सब त एके साँस में कट्ठा भरि तामि दै छेलियै तू त चारिये डेग में हुकुर हुकुर करऽ लगबे।एहिना गप दैत त उखराहा बीत जाय छै। जाड़ मास में त आओर बेसि घुर ल बैस क सांझ भीन्सर गप चलैत रहल।कर कुटुम जे आयल दलान प बैसल ,पर पंचायत सेहो भेल।जँ बराति अबै छलै त सबके बैठक दलाने प रहै छलै ,आब त रातिये में भागि जाई छै। गामक दलानक शोभा देखऽ लायक रहै छै।मुदा आब ओय में किछ कमी छै। कतेक लोक त परदेशे रहै छै, जे घरो प रहल त दोसर सँ ओतेक माने मतलब नै रखलक । एक दोसर से मनमुटाव बेसी रहै छै।बुढ़ा सब दलान प बैसल चुपचाप तकैत रहल। एना नै हेबाक चाही एक दोसर के प्रति सदभाव रहक चाही। समाजिकता बनल रहक चाही। इहे त अपन मिथिलाक पहचान छै संस्कृति छै।मुदा किछ कहियौ गामक दलानक कतबो विशेषता कहब त हमरा बुझाय य कमे पड़त।
जय मिथिला।


text:
जनकपुरधाम: २०७१ सालक गंकी धुस्वाँ बसुन्धरा पुरस्कार एहि वर्ष मैथिली भाषाक उपन्यासकार, वरिष्ठ साहित्यकार रामभरोस कापडि भ्रमरकेँ प्रदान कएल जाएत. नेवारी भाषाक प्रथम उपन्यास “गंकी” (२०१५)केँ चर्चित उपन्यासकार, नेवारीसंगहि नेपाली आ हिन्दी भाषाक समेत मुर्धन्य साहित्यकार धुस्वाँ सायमी आ हुनक कनियाँ श्रीमति बसुन्धराक स्मृतिमे हुनक पुत्रसभद्वारा स्थापित गंकी धुस्वाँ बसुन्धरा पुरस्कार २०३९ साल सँ प्रदान होइत आबि रहल अछि.
प्रत्येक दू वर्षपर प्रदान कएल जाएबला ई पुरस्कार नेपाल भाषा आ नेपाली भाषाक उपन्यासकारसभकेँ देलजाइत छल. मुदा एहि वर्ष ई दूनु भाषा बाहेकक भाषामे सेहो देल जएबाक निर्णय भेल ताही अनुसार मैथिलीमे सर्वप्रथम देल गेल अछि.
गंकी धुस्वा बसुन्धरा प्रतिष्ठानक अध्यक्ष तथा उपन्यासकार डा. अरुण सायमीक अध्यक्षतामे बैसल बैसार ओ पुरस्कारक निर्णय कएने अछि. ई पुरस्कार पाबयबला प्राज्ञ भ्रमर पहिल मैथिली साहित्यकार छथि. पुरस्कारक राशि एहि वर्षसँ ५० हजार कएल गेल अछि. पुरस्कार अगामी माघ १ गते काठमाण्डूमे प्रदान कएल जाएत. एहि वर्ष पुरस्कारक निर्णयक लेल प्रतिष्ठानक कोषाध्यक्ष साहित्यकार अनिता तुलाधर संयोजक, नवीन चित्रकार आ सुरेश किरण मानन्धर प्रतिष्ठानक सदस्यसभ रहल उप समिति गठन कएल गेल जानकारी प्रतिष्ठान देने अछि.
(रिपोर्ट : मिथिमीडिया ब्यूरो)
Tags: हालचाल हालचाल : ओहिपार


text:
गिरफ्तार व्यक्तिक पहिचान समस्तीपुर जिलाक सिंघिया थाना क्षेत्रक हरिपुर गाम निवासी मो. मजहरक पुत्र मो. सद्दाम केर रूप मे कायल गेल अछि। जाहि समय पुलिस छापामारी क' रहल छल, ऐहिक फायदा उठबैत मीडिएटरक रूप मे काज क' रहल एक महिला भागैय मे सफल रहली। पुलिस ओहि महिलाक गिरफ्तारीक लेल सेहो छापामारी क' रहल अछि।
अपने क' बता दी कि 21 जनवरी केँ होमै बला बाल बिआह व दहेज प्रथाक विरुद्ध लगातार जागरुकता अभियान चलाओल जे रहल अछि। ऐही सँ लोग सभमें सेहो जागरूकता देखकर द' रहल अछि। एहि घटनाक संबंध मे बहादुरपुर थाना मे 18/18 मामला दर्ज करी अनुसंधान कायल जे रहल अछि।


text:
विवादास्पद बयान क बाद विधायक गोपाल मंडल आओर विधान पार्षद राणा गंगेश्वर पार्टी स निलंबित
पटना । विवादास्पद बयान देनिहार नेता पर कार्रवाई करैत जदयू अपन एकटा विधायक आओर एकटा विधान पार्षद कए आय पार्टी स निलंबित कए देने अछि । निलंबित नीरज कुमार मंडल उर्फ गोपाल मंडल भागलपुर क गोपालपुर सीट स जदयू विधायक छथि, जखनकि दोसर नेता राणा गंगेश्वर जदयू क विधान पार्षद छथि । पार्टी क प्रदेश अध्यक्ष वशिष्ठ नारायण सिंह दुनू कार्रवाई क पुष्टि करैत कहलाह जे जदयू हुनका पार्टी स निलंबित कए देने अछि । पार्टी एहि प्रकार क बयानबाजी बर्दाश्त नहि करत । उल्लेखनीय अछि जे सोमवार कए गोपालपुर मे आयोजित एकटा कार्यक्रम मे गोपाल मंडल खुला मंच स बयान दकए अपन राजनीतिक विरोधी कए धमकेने छलाह । हुनकर एहि बयान पर कार्रवाई करैत जदयू हुनका पार्टी स निलंबित कए देने अछि । जानकारी क अनुसार नवगछिया क बाल भारती विद्यालय मे आयोजित कवि सम्मेलन मे मुख्य अतिथि विधायक गोपाल मंडल खुला मंच स कहने छलाह जे आब ओ हत्या की राजनीति करत । ओ कहलथि जे बिहार मे शराबबंदी लागू नहि भए सकत । बिना शराब क होली मे मोन केना डोलत । मौका पर मौजूद भागलपुर सांसद शैलेश कुमार उर्फ बुलो मंडल पर सेहो ओ कटाक्षपूर्ण टिप्पणी केलथि । विधायक गोपाल मंडलक एहि तरहक बयान एबा स विरोधी दल एक बेर फेर स नीतीश सरकार पर हमला बाजि देलक । हालांकि बाद मे मंगलवार कए मीडिया स बातचीत मे ओ एहि मामला पर सफाई देलक आओर कहलथि, हम जानबूझकर ऐना नहि केने छी, ई हमर स्टाइल अछि । हम भाषण देबाक दौरान कनेकटा उत्तेजित भए जाएत छी ।
उल्लेखनीय अछि जे पिछला 28 फरवरी कए सेहो विधायक गोपाल मंडल कहने छलाह जे हमर एकटा पाइर जैल मे रहैत अछि, दोसर बाहर । जखन जेल गेलहूँ तखने नेता बनलहूँ । दोसरा दिस बिहार दिवसक मौका पर मंगलवार कए एकटा कार्यक्रम क दौरान समस्तीपुर मे जदयू क विधान पार्षद राणा गंगेश्वर सेहो एकटा विवादास्पद बयान देने छलाह । समस्तीपुर क पटेल मैदान मे राणा गंगेश्वर अपन संबोधन क दौरान कहलथि कि राष्ट्रगान गुलामी क प्रतिक अछि । ओ कहलथि जे ई गाना हमरा सबहक शोषण केनिहारक गुणगान करैत अछि । राणा गंगेश्वर क एहि विवादित बयान क बाद कार्यक्रम मे मौजूद लोगसभ जमकए हंगामा शुरू कए देलक । बाद मे कार्यक्रम मे मौजूद मंत्री महेश्वर हजारी कए माफी मांगय पड़लाह । ओ कहलथि जे ई गप गलती से राणा गंगेश्वर क मुंह स निकैल गेल छल । जेकरा गंभीरता स लेबाक जरूरत नहि अछि । ओतय मंत्री आलोक कुमार महेता आओर डीएम सेहो मौजूद छलाह ।


text:
कृष्णानंद
पटना। दूरदर्शन मे समाचार संपादक (संस्कृत) डा परमानन्द झा कए एहि सालक साहित्य अकादमी क युवा पुरस्कार (संस्कृत भाषा मे) लेल चुनल गेल अछि। हुनका इ सम्मान हुनक कविता संग्रह “काव्य कावेरी” लेल देल जा रहल अछि। मधुबनी जिलाक पंडौल प्रखण्डक गंगौली गामक बासी डा. झा कए इ पुरस्कार 25 अगस्त कए भुवनेश्वर मे आयोजित समारोह मे देल जाएत। अकादमी दिस स जारी विज्ञप्ति मे कहल गेल अछि जे हुनका इ सम्मान अकादमी क अध्यक्ष अपन हाथ स देताह। एहि सम्मान क तहत ताम्र-पत्रक संगहि 50 हजार टका नकद राशि देल जाएत अछि।
डा. झा ई पुरस्कार जीत कए संस्कृत क क्षेत्र मे मिथिलाक प्रासंगिकता क एक बेर फेर साबित क देलथि अछि। महाराजा कामेश्वर सिंह संस्कृत विश्वविद्यालय, दरभंगा स 2000 मे व्याकरण मे आचार्यक उपाधि प्राप्त केलाक बाद डा. झा दिल्ली वि.वि. स संस्कृत मे एमए आ पीएचडी केलथि। संप्रति ओ दूरदर्शनक संस्कृत समाचार प्रभाग मे कार्यरत छथि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
स्वाध्याय
– प्रवीण नारायण चौधरी
रामचरितमानस मोती
पुष्पवाटिका-निरीक्षण, सीताजीक प्रथम दर्शन, श्री सीता-रामजीक परस्पर दर्शन
१. राति बीतल, मुर्गाक शब्द कान सँ सुनिकय लक्ष्मणजी उठलाह। जगत केर स्वामी सुजान श्री रामचन्द्रजी सेहो गुरु सँ पहिने जागि गेलाह। सब शौचक्रिया कय नहा लेलाह। फेर संध्या-अग्निहोत्रादि नित्यकर्म समाप्त कय केँ ओ मुनि केँ मस्तक नमाकय प्रणाम कयलनि। पूजाक समय जानि गुरुक आज्ञा पाबि दुनू भाइ फूल तोड़य चललाह। ओ लोकनि राजाक सुन्दर बगीचा देखलनि, जतय वसंत ऋतु लोभवश ठहरि गेल छल। मोन केँ लोभाबय वला अनेकों वृक्ष लागल अछि। रंग-बिरंगक उत्तम लता सभक मंडप चतरल अछि। नव पत्ता, फल और फूल सँ युक्त सुन्दर वृक्ष अपन सम्पत्ति सँ कल्पवृक्ष केँ सेहो लजा रहल छथि। पपीहा, कोयल, तोता, चकोर आदि पंछी मीठ बोल बाजि रहल अछि आर मयूर सब सुन्दर नृत्य कय रहल अछि।
२. बगीचाक बीचोबीच सुहाओन सरोवर सुशोभित अछि जाहि मे मणिक सीढ़ी बहुत सुन्दर ढंग सँ बनायल गेल अछि। ओकर जल निर्मल अछि, ताहि मे अनेकों रंग के कमल फूल फुलायल अछि, जल मे पक्षी कलरव कय रहल अछि। बाग आ सरोवर केँ देखिकय प्रभु श्री रामचन्द्रजी भाई लक्ष्मण सहित हर्षित भेलाह।
३. ई बाग वास्तव मे परम रमणीय अछि जे जगत केँ सुख देनिहार श्री रामचन्द्र जी केँ सुख दय रहल अछि।
४. चारू दिश दृष्टि दैत आ माली सँ पुछिकय ओ प्रसन्न मन सँ पत्र-पुष्प तोड़य लगलाह। ताहि समय सीताजी ओतय आबि गेलीह। माता हुनका गिरिजा जी (पार्वती जी) केर पूजा करबाक लेल पठेने रहथि। संग मे सब सुन्दरी और सयानी सखि सब छथि जे मनोहर वाणी सँ गीत गाबि रहली अछि।
५. सरोवर नजदीक गिरिजा जीक मन्दिर सुशोभित अछि, जेकर वर्णन नहि कयल जा सकैत अछि, देखिकय मोन मोहित भ’ जाइत अछि। सखि सहित सरोवर मे स्नान कय केँ सीताजी प्रसन्न मन सँ गिरिजाजीक मन्दिर मे गेलीह। ओ खूब प्रेम सँ पूजा कयलीह आर अपना योग्य सुन्दर वर माँगलथि।
६. एक सखी सीताजी के संग छोड़िकय फुलवारी देखय चलि गेल छलीह। ओ जाय केँ दुनू भाइ केँ देखि आ प्रेम मे विह्वल भ’ कय ओ सीताजीक पास अयलीह। सखी सब हुनकर हाल देखलनि जे हुनकर शरीर पुलकित छन्हि आर नेत्र मे जल भरल छन्हि। सब गोटे कोमल वाणी सँ पुछय लगलीह जे अपन प्रसन्नता के कारण बताउ। तखन ओ कहलखिन जे दु गोटे राजकुमार बाग देखय लेल आयल छथि। किशोर अवस्था के छथि आर सब प्रकार सँ सुन्दर छथि। ओ साँवला आ गोर रंग के छथि। हुनकर सौन्दर्य केँ हम केना बखानिकय कहू! वाणी बिना नेत्र केर अछि आर नेत्र केर वाणी नहि छैक।
७. ई सुनिकय सीताजीक हृदय मे बड़ा उत्कंठा देखि सब सयानी सखी लोकनि प्रसन्न भेलीह। तखन एक सखी कहय लगलीह जे हे सखी! ई वैह राजकुमार छथि जे सुनलहुँ हँ कि काल्हि विश्वामित्र मुनिक संग अयलाह अछि। जे अपन रूप केर मोहिनी सँ नगरक स्त्री-पुरुष केँ अपना वश मे कय लेलनि अछि। जतय-ततय लोक हुनकहि छबिक वर्णन कय रहल छथि। अवश्य चलिकय देखबाक चाही, ओ देखय योग्य छथि।
८. ओहि सखीक वचन सीताजी केँ अत्यन्त प्रिय लगलनि आर दर्शन लेल हुनकर नेत्र अकुला उठल। वैह प्यारी सखी केँ आगू कयकेँ सीताजी चललीह। पुरान प्रीति केँ कियो लखि नहि पबैत अछि। नारदजीक वचन केँ स्मरण कयकेँ सीताजीक मोन मे पवित्र प्रीति उत्पन्न भेलनि। ओ चकित भ’ चारू दिश एना ताकि रहल छथि मानू डरायल कोनो मृगछौनी एम्हर-ओम्हर देखि रहल हो।
९. कंकण (हाथक काड़ा), करधनी और पायजेब केर शब्द सुनिकय श्री रामचन्द्रजी हृदय मे विचारिकय लक्ष्मण सँ कहैत छथि – ई ध्वनि एना आबि रहल अछि मानू कामदेव विश्व केँ जीतबाक संकल्प कय डंका पर चोट मारि रहला अछि। एना कहिकय श्री रामजी फेर ओहि दिश देखलाह जेम्हर सँ आवाज आबि रहल छल।
१०. श्री सीताजीक मुख रूपी चन्द्रमा केँ निहारबाक लेल हुनकर नेत्र चकोर बनि गेल छल। सुन्दर नेत्र स्थिर भ’ गेल छल, टकटकी लागि गेल छल। मानू निमि (जनकजी के पूर्वज), जिनका सभक पलक मे निवास करयवला मानल गेल अछि, बेटी-जमाय केर मिलन-प्रसंग केँ देखब उचित नहि होयत ताहि भाव सँ सकुचाकय पलक छोड़ि देलनि, पलक मे रहब छोड़ि देलनि, आ पलक खसब रुकि गेल।
११. सीताजीक शोभा देखिकय श्री रामजी बड़ा सुख पेलनि। हृदय मे ओ हुनक सराहना करैत छथि, मुदा मुंह सँ वचन नहि निकलैत छन्हि। ओ शोभा एहेन अनुपम अछि मानू ब्रह्मा अपन सम्पूर्ण निपुणता केँ मूर्तिमान कय संसार केँ प्रकट कय केँ देखा देलनि अछि। ओ सीताजीक शोभा आ सुन्दरता केँ सेहो सुन्दर करयवला अछि। ओ एना बुझि पड़ैत अछि मानू सुन्दरतारूपी घर मे दीपक केर लौ जरि रहल हुए। एखन धरि सुन्दरता रूपी भवन मे अन्हार छल, से भवन मानू सीताजीक सुन्दरता रूपी दीपशिखा पाबि जगमगा उठल अछि, पहिने सँ आर बेसी सुन्दर भ’ गेल अछि।
१२. सब उपमा केँ त कवि लोकनि पहिनहि लिखिकय आँठि कय चुकल छथि, हम जनकनन्दिनी श्री सीताजी केँ कोन बचल निराँठि उपमा दी। एहि तरहें हृदय मे सीताजीक शोभाक वर्णन कयकेँ आर अपन दशा केँ विचारिकय प्रभु श्री रामचन्द्रजी पवित्र मोन सँ अपन छोट भाइ लक्ष्मण सँ समयानुकूल वचन कहलाह – हे तात! ई वैह जनकजीक कन्या थिकीह जिनका लेल धनुषयज्ञ भ’ रहल अछि। सखी लोकनि हिनका गौरी पूजन लेल लय कय अयलीह अछि। ई फुलवारी मे प्रकाश पसारैत विचरि रहली अछि। जिनकर अलौकिक सुन्दरता देखिकय स्वभावहि सँ पवित्र हमर मन क्षुब्ध भ’ गेल अछि। एकर सबटा कारण त विधाता जानथि, मुदा हे भाइ! सुनू, हमर मंगलदायक दाहिना अंग फड़कि रहल अछि। रघुवंशी लोकनिक ई सहज (जन्मगत) स्वभाव छैक जे ओकर मोन कखनहुँ कुमार्ग पर पैर नहि रखैत छैक। हमरा त अपन मोन केर बहुते विश्वास अछि जे जागल अवस्था के त छोड़ू, सपनों मे पराया स्त्री पर दृष्टि नहि देलक अछि। रण मे शत्रु जिनकर पीठ नहि देखि पबैत अछि अर्थात् जे लड़ाई के मैदान सँ भागैत नहि अछि, पराया स्त्री जेकर मोन और दृष्टि केँ नहि खींचि पबैत छैक आर भिखारी जेकरा ओतय सँ ‘नहि’ नहि पबैत अछि अर्थात् खाली हाथ नहि लौटैत अछि, एहेन श्रेष्ठ पुरुष संसार मे बहुत कम अछि। एना श्री रामजी छोट भाइ संग बात कय रहल छथि, लेकिन मोन सीताजीक रूप मे लोभायल हुनकर मुखरूपी कमल केर छबि रूप मकरंद रस केँ भौंराक समान पीबि रहल रहैछ।
१३. सीताजी चकुआइत चारू दिश ताकि रहली अछि। मोन मे एहि बातक चिन्ता छन्हि जे राजकुमार कतय चलि गेलाह। बाल मृगनयनी (मृगछौनी समान आँखिवाली) सीताजी जतय दृष्टि दैत छथि ओतहि मानू श्वेत कमल केर कतार बरैस जाइत अछि। तखन सखी लताक आड़ मे सुन्दर श्याम और गौर कुमार केँ देखेलनि।
१४. हुनकर रूप केँ देखिकय नेत्र ललचा उठल, ओ एना प्रसन्न भेलीह मानू ओ अपन खजाना चिन्हि गेलीह। श्री रघुनाथजीक छबि देखिकय नेत्र थकित (निश्चल) भ’ गेल। पलक खसब छोड़ि देलक।
१५. अधिक स्नेह के कारण शरीर विह्वल (बेकाबू) भ’ गेल। मानू शरद ऋतु के चन्द्रमा केँ चकोरी (बेसुध भेल) देखि रहल हो। नेत्र केर रास्ते श्री रामजी केँ हृदय मे आनिकय चतुरशिरोमणि जानकीजी पलक केर केवाड़ लगा देलीह, अर्थात् नेत्र मुनिकय हुनकर ध्यान करय लगलीह।
१६. जखन सखी सब सीताजी केँ प्रेमक वश बुझलथि त ओ सब मनहि-मन सकुचा गेलीह, किछु कहि नहि सकैत छलथि। ताहि समय दुनू भाइ लता मंडप (कुंज) मे सँ प्रकट भेलाह मानू दुइ निर्मल चन्द्रमा बादलक परदा केँ हंटाकय निकलल हुए।
१७. दुनू सुन्दर भाइ शोभाक सीमा छथि। हुनकर शरीरक आभा नीला आर पीला कमल जेकाँ छन्हि। सिर पर सुन्दर मोरपंख सुशोभित छन्हि। हुनकर बीच-बीच मे फूलक कलीक गुच्छा लागल छन्हि। माथा पर तिलक और पसीनाक बूँद शोभायमान छन्हि। कान मे सुन्दर भूषणक छबि सजल छन्हि। टेढ़ भौंह आर घुँघराला केश छन्हि। नव लाल कमल के समान रतनार (लाल) नेत्र छन्हि। ठोड़, नाक और गाल बड़ा सुन्दर छन्हि। हँसीक शोभा मन के मूल्य लय लैत छन्हि। मुखक छबि त हमरा सँ कहले नहि जाइत अछि, जे देखिकय बहुतो रास कामदेव सेहो लजा जाइत छथि। वक्षःस्थल पर मणिक माला छन्हि। शंखक सदृश सुन्दर गला छन्हि। कामदेव केर हाथीक बच्चाक सूँडक समान उतार-चढ़ाव वला आ कोमल भुजा छन्हि, जे बल केर सीमा थिक। जिनकर बायाँ हाथ मे फूलक डाली अछि, हे सखि! ओ साँवला कुँअर त बहुते सुन्दर छथि।
१८. सिंह केर समान पातर आ लचीला डाँर्ह वला, पीताम्बर धारण कएने, शोभा और शील के भंडार, सूर्यकुल के भूषण श्री रामचन्द्रजी केँ देखिकय सखी सब अपना आपकेँ बिसरि गेलीह। एक चतुर सखी धीरज धयकय, हाथ पकड़िकय सीताजी सँ कहली – गिरिजाजी के ध्यान फेरो कय लेब, एहि समय राजकुमार केँ कियैक नहि देख लैत छी! तखन सीताजी सकुचाकय नेत्र खोललीह आर रघुकुल के दुनू सिंह केँ अपना सामने ठाढ़ देखलीह। नख सँ शिखा धरि श्री रामजीक शोभा देखिकय आर फेर पिताक प्रण याद कयकेँ हुनकर मोन बहुत क्षुब्ध भ’ गेलनि।
१९. जखन सखी लोकनि सीताजी केँ परवश (प्रेम के वश) देखलथि तखन सब भयभीत भ’ कय कहय लगलीह – बड देरी भ’ गेल अछि। आब चलबाक चाही। काल्हि यैह समय फेर आयब, एना कहिकय एक सखी भैर मोन हँसलीह।
२०. सखीक ई रहस्यभरल वाणी सुनिकय सीताजी सकुचा गेलीह। देरी भ’ गेल से जानि हुनका माताक भय लगलनि। बहुत धीरज धयकय ओ श्री रामचन्द्रजी केँ हृदय मे लय अनलीह आर हुनकर ध्यान करैते अपना केँ पिताक अधीन जानिकय वापस चलि देलीह।
हरिः हरः!!


text:
कोनहु विशेष संदर्भ मे कोनहु कवि किंवा हुनक कविताक प्रसंग विचार करबाकाल कविक रचना, विचार आ हुनक वैचारिक वक्तव्य तीनू महत्वपूर्ण होइत अछि। कविक वैचारिके स्थिति अपन विभिन्न अनुकूल अंगोपांगक संग अन्यान्य दैशिक-कालिक सहयोगी स्थितिक आश्रय ग्रहण करैत, शिल्प-शैली-भाषा प्रभृति तत्वसभक समर्थन पाबि कविताक रूप धारण करैत अछि। रचना-प्रक्रियाक शृंखलाक रूप मे एकरा एहि प्रकारे सेहो कहल जा सकैत अछि जे कविक व्यक्तित्वेक अपवर्तित रूप अछि कविक विचार आ एहिए विचारक अपवर्तित रूप अछि कविता। कविक वैचारिक स्थिति हुनक कविताक पृष्ठभूमि-भावभूमिक निर्माणक एकटा प्रमुख तत्व अछि। जीवन-जगतक अंतर्बाह्य अनुभव सभ जखन कविक मोन मे विचाररूप मे आलोडि़त होइत अछि तखने कविता-बीजक सम्भावना प्रबल भ’ जाइत अछि।
काव्य आ कविता, दुनू शब्दक प्रयोग मे बरू एकटा बेस मेहींए सन, पातरे सन सही मुदा अन्तर अवश्य अछि। मात्र छन्दोबद्ध रचनाक लेल ‘पद्य’ शब्दक प्रयोगक उचित, मुदा ‘कविता’ शब्द पद्य सँ ऊँच स्थितिक द्योतक अछि। यद्यपि व्यापक रूप मे छन्दोबद्ध रचनामात्रक लेल ‘कविता’ शब्दक प्रयोग होइछ, मुदा संकीर्ण अर्थ मे, विशेष क’ आधुनिककाल मे ‘कविता’ शब्दक प्रयोग अपेक्षाकृत आकार मे छोट, एहेन पद्यविशेष हेतु कयल जाइछ जे आधुनिक गीत, प्रगीत अथवा मुक्तकक अनेकानेक प्रकार मे सँ कोनहु रूप मे रचल गेल हो। पद्यक एहन प्रकारक रचना सभक पृथक निर्देश लेल ‘काव्य’ शब्दक प्रयोग प्रायः नहिएँ जकाँ कयल जाइत अछि। जखन कोनहु रचना-विशेष लेल ‘काव्य’ शब्द प्रयुक्त होइछ तखन ताहि सँ अपेक्षाकृत पैघ, प्रायः प्रबन्धात्मक रचनाक अर्थ सूचित होइत अछि।
उपरोक्त स्पष्टीकरणक आलोक मे ई स्वीकार करब आवश्यक अछि जे उपेन्द्र ठाकुर ‘मोहन’ (1913-1980) रचित कृति ‘बाजि उठल मुरली’ जकरा वर्ष 1978 मे साहित्य अकादमी पुरस्कार भेटि चुकल अछि, काव्य नहि, कविता-संग्रह अछि। कवि स्वयं सेहो एहि पुस्तकक भूमिका-सदृश दीर्घ आलेख मे एहि पोथी केँ कविता-संग्रह कहने छथि।1 एहि सम्पूर्ण भूमिका-लेख मे कवि कवितेक रूप, गुण, सिद्धान्त, नव-पुरान स्थिति, तकर सामयिक संवेदना-स्तर, नवकविताक अस्पष्टता-दुरूहता आदिक वर्णन कयल अछि। तैं कविक भावानुरूप ई उचिते अछि जे एहि पोथी केँ हमहूँ कवितेक संग्रह मानि एहि पर विचार करी।
रचनाकारक पक्ष-सरोकार आदि केँ बिनु जनने-बुझने कोनहु रचना केँ जाँचब-परेखब एकभग्गू आलोचनाक प्रमाण बनैत रहल अछि। उत्तर-आधुनिककालीन आलोचनाक रुख एहि स्थल पर एकदम साफ अछि, स्पष्ट अछि। कारण, रचना मे उपस्थिति विचार सँ रचनाकार केँ एकात नहि कयल जा सकैत अछि। प्रकारान्तर ओ शब्दान्तर सँ ‘बाजि उठल मुरली’क कवि उपेन्द्र ठाकुर ‘मोहन’ सेहो एहि आलोचनात्मक रुख सँ सहमत जकाँ छथि। ओ कविता केँ कविक जीवन-जगतक दर्शनरूपी तडि़पत-पोथी मानैत छथि, कविक आचार-विचारक चित्रित मूर्तरूप आ चिन्तन-मननक यथातथ्य विम्ब-प्रतीक मानैत छथि, कविक व्यक्तित्व-कृतित्वक निचोड़ मानैत छथि, कविक भावना-अनुभूतिक सप्राण प्रतिभा मानैत छथि, कविक प्रतिभा-मेधाक सार पदार्थ-नेनु मानैत छथि आ सृष्टिक समस्त सौन्दर्यराशिक आकलित-संचित केन्द्र-बिन्दु मानैत छथि।2
कवि उपेन्द्र ठाकुर ‘मोहन’क अनुसार कवि अपन चिन्तनक क्रम मे अपन बाटो बदलि लैत अछि आ सर्वहारा वर्गक गीत गबैत-गबैत कौखन धर्मभीरु बनि कोनहु अदृश्य शक्तिक पक्षधर सेहो भ’ जाइत अछि। हिनक कहनाम छनि- जखन जेहन मान्यता, तखन तेहने भावक अभिव्यक्ति।3
मुदा ई एकटा मारुक स्थापना अछि। जँ मारुक नहि त’ ई एकटा मरखाह स्थापना अवश्ये अछि। कविक रचना-क्रमक विकास केँ आ एहि विकासक वैचारिक पक्ष ओ प्रतिबद्धता केँ रेखांकित करैतकाल ई एकटा पैघ अवरोधक बनि क’ ठाढ़ होइत अछि। नव-कविताक समय मे कविताक प्रक्रिया ओ बोधक क्रम मे त’ एहि मान्यता सँ कविता केँ पंगु होयबाक संकट उपस्थित भ’ सकैत छैक।
कवि उपेन्द्र ठाकुर ‘मोहन’ कविताक गढ़निक संदर्भ मे परम्परागत रूप, छन्द, अलंकार, विम्ब-प्रतीक, गति-लयादिक उत्तम मार्गक आग्रही छथि मुदा बोध्य-वस्तु आ रस-ध्वनिक संदर्भ मे मध्यम मार्गक। नव-कविताक प्रसंग त’ मोहनजी उत्कटक सीमा धरि जाय एकर अस्तित्व केँ अस्वीकर पर्यन्त करैत छथि। मुदा ई वएह नव-कविता अछि जे अमेरिकी कवि वॉल्ट विटमेन (1819-1892) सँ होइत पाब्लो नेरूदा (1904-1973) धरि अबैत-अबैत सम्पूर्ण वैश्विक कविता-साहित्य मे हलचल मचा देलक। भारतहु मे निराला (1898-1961), अज्ञेय (1911-1987), मुक्तिबोध (1917-1964) लोकनिक परम्परा बनल चलि गेल। मैथिलीओ मे यात्री (1911-1998), जीवकान्त (1936-2013), महाप्रकाश (1950-2013), हरेकृष्ण झा (1950), नारायणजी (1956) लोकनि एहि नव-कविता सँ सम्पृक्त भेलाह। मैथिली कविताक श्रीवृद्धि भेलैक अछि। मुदा मोहनजी ओहि नव-कविता केँ ‘चिकारी भाषाक कविता’ कहैत छथि, ‘देशी मुर्गी बिलायती बोल’ कहैत छथि, विकृत-क्रांति आ मूर्तिभंजक कहैत छथि, रोग, नाइलन-टेरिलीन वस्त्र, मुनिवेषी रावण, विश्वामित्री सृष्टि आदि सेहो कहने छथि। ‘रचना मे ईमानदारी’ आ ‘भोगल यथार्थ’ पदक तँ बेस उपहास कयने छथि।4
ई छल कविताक प्रसंग उपेन्द्र ठाकुर’ मोहन’क संक्षिप्त वैचारिक दृष्टिकोण। आब हिनक कवितासभ मे हिनक पक्ष-विचारादि केँ सेहो देखल जाय। ‘बाजि उठल मुरली’ मे कुल 101टा कविता (अथवा गीत) संकलित अछि। एहि मे प्रायः सभटा रचना गीत कोटिक अछि। तैं एहि संग्रहक बेसी समीचीन नाम होइत गीत-संग्रह, कविता-संग्रह नहि।
मैथिलीक गीत-साहित्यक इतिहास बेस प्राचीन रहल अछि आ बेस समृद्ध सेहो रहल अछि। ज्योतिरीश्वरकृत वर्णरत्नाकर मे एकर स्वरूप-प्रमाणादि उपलब्ध अछि। विद्यापतिक प्रसिद्धिक मुख्य कारण हुनक गीते-साहित्य केँ कहल जाइत अछि। मैथिली गीतक ई परम्परा गोविन्ददास, उमापति, लोचनदास, हर्षनाथ, नेपालक मल्ल राजालोकनि, साहेबरामदास, लक्ष्मीनाथ गोसाँइ, चन्दाझा, जीवनझा, भुवनजी, मधुपजी, शेखरजी, मायाबाबू, प्रवासीजी, रवीन्द्रजी, बुद्धिनाथ मिश्र, सरसजी लोकनि धरि आयल अछि। एहिए क्रमक मध्यवर्ती पांक्तेय कवि छथि उपेन्द्र ठाकुर ‘मोहन’। हिनक लेखनकाल 50 वर्षक (1930 सँ 1980 धरिक)अछि। मुदा जे कि ‘बाजि उठल मुरली’क प्रकाशन 1977 ई- मे भेल तैं हम आलोच्य अवधि 1930 सँ 1977 ई- धरि केँ रखैत छी।
गीतिकाव्य अनुभूति-प्रधान काव्य अछि। एहि मे वर्णित घटना अथवा तथ्य गौण रहैत अछि एवम् कविक अनुभूति प्रधान होइत अछि। एहि मे व्यक्ति-स्वातं=यक तत्व बेसी भेटैत अछि। गेयता, भाव-प्रवणता, आत्माभिव्यक्ति, रागात्मक अन्विति, कोमलकान्त पदावली, सौन्दर्यमयी कल्पना प्रभृति एकर मूल तत्व अछि। मोहनजीक गीत मे एहि तत्वसभक अतिरिक्त तत्कालीन वर्तमान युगक चलन, ओजगुण सम्पन्न कवि-दायित्व, स्वानुभूति भरल चेतना प्रभृति गुण सेहो भेटैत अछि। आचार्य रमानाथ झा हिनका नवीन गीत-गरिमाक प्रतिष्ठापक मानने छथि।
संस्कृत साहित्यक एकटा स्तम्भरूप महाकाव्य ग्रंथ अछि महर्षि वेदव्यास रचित श्रीमद्भागवत। एहि ग्रंथ केँ भक्ति-ग्रंथ सेहो कहल जाइत अछि। बारह स्कन्ध मे विभाजित एहि महाकाव्य-महापुराणक दशम स्कन्धक पूर्वाद्ध मे व्रजगोपिका लोकनिक पाँचटा प्रेमगीत विद्यमान अछि। एहि मे प्रथम अछि वेणुगीत, पूर्वरागक सन्दर्भ मे। मिलनक पूर्व गोपिकालोकनिक हृदय मे कृष्णक प्रति अशेष रागक अभिव्यक्ति-चित्र अछि ई वेणुगीत।5 दोसर अछि प्रणयगीत।6 तेसर अछि रासलीला मे कृष्णक अन्तर्धान भेला पर गोपीगीत।7 चारिम अछि गोचारण लेल प्रस्थान कयला पर युगलगीत8 आ पाँचम अछि मथुरा-प्रवास कयला पर भ्रमरगीत।9 एनमेन त’ नहि मुदा प्रकारान्तर सँ मोहनजी एहि प्रेमगीतसभक भाव-भंगिमाक स्थिति-चित्र केँ एहि संग्रहक प्रारम्भिक गीतसभ मे यथास्थान-यथावसर प्रतिष्ठित कयने छथि।
भारतीय साहित्य मे कृष्णक जीवन-दर्शन एकटा क्रान्तिकारी जीवन-दर्शन अछि। कृष्णक ओहिए जीवन-दर्शनक एकटा आंशिक उदाहरण अछि रास-महारास। एक दिस ई रास जतय नारी-स्वतंत्रताक (स्वच्छन्दताक नहि) परमोज्ज्वल आख्यान अछि आ रीतिमार्गीय समाज पर रागमार्गीय धाराक विजयक प्रमाण अछि ओतहि शारदीय पूर्णिमा रातिक आयोजन ‘महारास’ उन्मुक्त-स्वच्छन्द कामाचार-व्यभिचार पर संयमित जीवन-दर्शनक विजय-गाथा सेहो अछि। एही भावधारा सँ सम्पृक्त कवि उपेन्द्र ठाकुर ‘मोहन’ एहि संग्रहक प्रारम्भिक किछु गीतसभ रचने छथि। एकाधटा बानगी देखल जाय-
ऋतु-गीत रचबाक क्रम मे कवि ऋतुराज वसन्त केँ केन्द्र मे राखि पाँचटा गीत रचने छथि। हिनक वासन्ती शुक-पिक-भ्रमर अपन-अपन नव कर्त्तव्य मे बाझल भेटैत अछि। प्राश्निक शैलीक हिनक वसंत-वर्णन आन कवि सँ फराक स्वाद दैत अछि। वसंतक प्रभाव केँ पकडि़, ताहि सँ अचंभित-आश्चर्यचकित होइत सम्पूर्ण वसन्त केँ ओ अपन सुखद अचरजक संग तहे-तह खोलैत छथि-
कवि वसन्तक पवित्र फल ‘होरी’ केँ यौवनक पर्याय मानैत एकरा एकीकरणक सफल मंत्र सेहो मानैत छथि-
कवि अपन व्यंग्य-कविता मे उदरलोलुप, मद्यसेवी आ अहंकेन्द्रित लोकसभ पर बेस चोटगर व्यंग्य कयने छथि। मेघ-गीत, वर्षा-गीत, फसल-गीत, पावस-गीत, शरद-गीत प्रभृति रचना कविक जन-सरोकार आ जन-संवेदनाक परिचायक अछि। प्रभात होयबाक आह्वानक कविता संघर्ष ओ आशा-विश्वासक प्रतिरूप अछि। माटिक सरोकार आ संवेदना भरने हिनक मारिते रास गीत मे श्रमक महत्व, श्रमक स्थापना, श्रमिकक अधिकार-चेतना, सर्वहाराक हँसी-खुशी आदिक चित्र भेटैत अछि-
कालक विभिन्न ठाहर पर कविता जेना- प्रभात, अपराह्न, गोधूलि-समय प्रभृति अपन दार्शनिक विचारक लेल महत्वपूर्ण अछि। जीवन-मूल्य केँ वक्रोक्तिक संग प्रक्षेपित करैत आ तकरा जगजियारो करैत दीपक, समीर, सरिते, निर्झर, मंजरी उद्यान-श्मशान प्रभृति कविता अपन भावपरक गंभीरता लेने कविक गंभीर कवित्व प्रतिभाक आख्यान सेहो उपस्थित करैत अछि। कवि अपन किछु जागरण-बोधक गीतक माध्यम सँ भारतीय स्वाधीनता संग्रामक स्मरण, मातृभाषाक सम्मान लेल आह्वान, नवयुग-नवलोकक आगमनक आग्रह प्रभृति दायित्व नहि बिसरल छथि। एहिए क्रम मे युवक वीर, जोआनी, चिनगी उगिलत चन्दन, अभियान-गीत प्रभृति गीतक माध्यमे कवि नवतूर मे जोश-उत्साह भरलनि अछि, मातृभाषाक विरोधी रिपु-समूह केँ चेतौनी देलनि अछि, ‘करब नहि त’ मरब’ मंत्रक शंखनाद कयलनि अछि आ मातृभूमि ओ मातृभाषा हेतु रक्तो द’ देबाक संकल्प उठौलनि अछि। एवंक्रमे वीररसक आ ओजगुणक कवितासभक प्रवाहो तद्वते राखल गेल अछि से कविक सूक्ष्म चेतनाक परिचायक अछि।
मुदा एहि सभ ओजस्वी ओ वीरत्वक प्रवाह लेने कविता-गीतादि सभक बीचहि मे ‘नियम मानह’ कविता एहि संग्रहक प्रवाह केँ रोगाह क’ दैत अछि। वीरतापूर्ण प्रवाहक समय मे मर्यादा रक्षा, नियम पालन, अनावश्यक नैतिकताक आग्रह आदि भरल ई गीत अनावश्यक सन लगैछ। युवा केँ जगाय एक दिस आन्दोलनक स्थिति बनाओल जाय आ दोसर दिस ओकरा नियम-पालनक आग्रही सेहो बनाओल जाय, ई स्थिति युवाक जोश केँ कमजोर करैत सन लगैछ। ‘आगू बढि़ते जाह’ सन आह्वान केँ एहि ‘नियम पालनक संतुलन’ सँ बाधा भेटैत छैक।
‘बाजि उठल मुरली’क कवि अपन सम्पूर्णता मे भारतीयता आ भारतीय संस्कृति-शिक्षा-साहित्यक बुलंद भूतकालक आग्रही छथि, से अतिवादिताक सीमा धरि आग्रही छथि। मुदा नवता, नवाचार कि नव साहित्यिक धाराक आग्रही नहिएँ जकाँ छथि। एहि नवताक ओ व्यंग्य सेहो करैत छथि। संग्रहक किछु कविता भारतीय दर्शनक अद्वैत वेदान्तक शाखा सँ प्रभावित अछि। अपन दार्शनिक भावबोधक संग किछु कविता मे शरणागतिक आग्रह कयल गेल अछि। ‘परदेशी’ गीत मे मानव केँ ‘परदेशी’ कहैत छथि आ एहि जग सँ निस्तार चाहैत छथि मुदा अगिले कविता मे स्वयम् केँ उल्लंघन करैत ‘नाविक सँ’ एतहि रहय देबाक आग्रहो करैत छथि।16 ‘नाविक सँ’ कविता मे तट पर नहि छोड़बाक आग्रह आ ‘नाविकक प्रति’ कविता मे घाटे पर उतारि देबाक आग्रह, स्थूल रूप मे दुनू विरोधाभासी लगैत अछि। मुदा अध्यात्मिक बाना मे नाविकरूप मे ईश्वर केँ आ यात्रीरूप मे मानव केँ मानने विरोधाभास थोड़ेक कम अवश्य होइत अछि। ‘असमंजस’ कविता मे जीवनक द्वन्द्वक वर्णन बेस प्रशंसनीय अछि।17 अपन कएकटा गीत मे मातृभाषाक अधिकार लेल अपन पक्ष सेहो उद्घाटित कयने छथि।
किछु कविता विज्ञानक विरोध मे सेहो ठाढ़ अछि। एकर संहारी प्रवृतिक त’ विरोध भेल अछि। से होयबाको चाही, मुदा एकर जनोपयोगी रूप अस्पृश्ये एहि गेल अछि। हमरा बुझने विज्ञानक विरोध प्रकारान्तर सँ आंशिके सही मुदा अछि ई नवताक विरोध, वर्तमानकालीन विकासक विरोध।
संग्रहक उत्तरार्द्ध मे त्याग-वैराग्य-शरणागति-निराशा प्रभृति केन्द्रीय भाव लेने किछु कविता सेहो अछि जे कि मानवीय जीवनक एकटा निस्सन यथार्थ अछि। मुदा कविताक जीवन त’ त्याग-वैराग्य आ निराशा केँ त’ सदति अमान्ये करैत रहल अछि कारण मानव जीवन केँ शिथिल करबा मे ई भाव सहयोगी भ’ जाइत अछि। एहिए क्रम मे निर्माल्य, निर्वाण पथपर, आत्म-भावना, अवसाद, विफल जीवन, तप्त जीवन, अश्रुकण प्रभृति कविता पढि़ निराशाटा जीवनक मूल उत्स बुझाय लगैत छैक आ मोन थाकय लगैत छैक। रुदन, वियोग-योग, अनुरवक छन्द, ककर छाँह तर अँटकी प्रभृति कविता उत्कट विरह-दशाक समर्थ चित्र अछि। संग्रह जेना-जेना आगाँ बढ़ैत अछि, कविता आ कवि तेना-तेना असहाय सन भेल जाइत लगैत छथि। तहिना-तहिना अतीत स्मरण आ अपन जीवनावसान दुनू देखाइत छनि। घर छुटबाक चिन्ता बढ़ले चलि जाइत छनि।
संग्रहक अंत होयबा सँ ठीक पहिलेक किछु गीत अपन युग-बोधक गुणक कारणे उल्लेखनीय अछि। स्वतंत्रता-प्राप्तिक ठीक बाद राजनेतालोकनिक बढ़ैत स्वार्थ-अनाचारादि सँ कवि आहत छथि आ जातिवाद, सम्बन्धवाद, दलगत राजनीति, सम्प्रदायवाद, डपोरशंखी योजनासभ सँ अकछि क’, आक्रोशित भ’ व्यंग्य-प्रतिरोध स्वरक कविता रचैत छथि। आमजनक दुख केँ एतहु अभिव्यक्ति भेटलैक अछि-
आइ समस्त राजनीतिक अमला जनता केँ मात्र एकटा मतदाता मानैत अछि। एकदम यांत्रिक मतदाता, यंत्रमानव सन। एहि सँ बेसी किछुओ नहि। मतजीवीलोकनि द्वारा मत हँसोथबाक नित नव-नव पेशेवर तरीका अपनाओल जा रहल अछि। चारूकात ‘पोस्टर-वार’ चलि रहल अछि। आजुक एहि विकराल कालक संकेत कवि तहिये क’ देने छथि-
तत्कालीन समाजक दुःस्थिति सँ उपजल आक्रोश केँ व्यंग्यक साहचर्य भेटलैक अछि-
मुदा व्यंग्य-आक्रोशादिक प्रभाव मे कवि अपन माटिक संवेदना, अपन डीह- विसफीक डीहक गौरव-आख्यान आ अपन नायकक प्रति स्वाभिमान नहि बिसरल छथि। अपन मातृभाषाक सम्मान सेहो नहि बिसरल छथि। साबिक मे मैथिलीक संग जे अन्यायसभ भेल सेहो हिनक कविताक केन्द्र मे आयल अछि-
जखन कोनहु रचनाकार अपन विभिन्न रचनासभ केँ पुस्तकक रूप देबाक ओरियाओन करैत छथि त’ सर्वप्रथम ओहि रचनासभक क्रम-व्यवस्थाक मादे गंभीरतापूर्वक सोचैत छथि। रचनासभ केँ ओकर केन्द्रीय भावक अनुसार व्यवस्थित कयल जाइत अछि। एहि संदर्भ मे ‘रचनाक भावानुसार ओकर आरोही-क्रम मे उपस्थापन’ सर्वाधिक लोकप्रिय सूत्र अछि आ संग्रहक निर्बाध प्रवाह केँ देखैत प्रायः सर्वाधिक वैज्ञानिक पद्धति सेहो। क्रम-व्यवस्थाक ई सूत्र कोनहु संग्रहक ‘फ्रलो-ग्राफ’ केँ उन्नततलीय बनबैत अछि जे कि पाठकक रसाग्रह आ रसग्रहणक स्थिति ओ स्तर केँ क्रमेण उच्चतर सेहो बनबैत अछि। कोनहु रचना-कृतिक अपन मूल स्वरूप होइत छैक, मौलिक चरित्र होइत छैक। कोनहु रचना-कृति अपन किछु खास चारित्रिक विशेषताक संग अपन विधागत यात्र तय करैत अछि। पुस्तक हेतु सामग्री संकलित-समायोजित करबाकाल एहि विधागत यात्र पर गंभीरतापूर्वक विचार कयल जयबाक चाही। आलोच्य संग्रह ‘बाजि उठल मुरली’ मे गीतक क्रम-व्यवस्था एवम् चारित्रिक ओ विधागत यात्र कएक ठाम उभड़-खाभड़ लगैत अछि। से गीतक केन्द्रीय-भावक स्तर सँ सेहो आ वैचारिक स्तर सँ सेहो।
उपेन्द्र ठाकुर ‘मोहन’ छान्दिक चेतना कवि छथि। से हिनक ई ‘छन्द-चेतना’ एकटा आग्रह अछि जेना कि ओ अपन कथ्य मे सेहो स्वीकार कयने छथि। संग्रहक सभटा गीत कोनहु ने कोनहु छन्देक आग्रहक संग अछि। ‘छन्द मे रचना करब’ कोनहु कविक अपराध कोटिक कार्य नहि होइछ। मुदा छन्द सँ स्वच्छन्द-स्वतंत्र होइत काव्यक जे एकटा आओर परम्परा अछि, जकर कि ने त’ वैश्विक इतिहास नव अछि, ने भारतीय इतिहास आ ने मिथिलेक इतिहास। तखन जे उपेन्द्र ठाकुर ‘मोहन’ सन सुविज्ञ कवि एहि परम्पराक अस्वीकार कयने छथि, निषेध कयने छथि से जरूरे अचंभित करैत अछि।
तथापि ‘बाजि उठल मुरली’क विविध पक्षीय भाव-बोध, विम्ब-प्रतीक ओ रस-छन्द-अलंकार सम्पृक्त सौन्दर्य-बोध, शाब्दिक-वैचारिक भाषापक्ष, भूधर्मी सरोकार, मैथिलीक निजता भरल शब्द ओ तकर निजगुत अर्थक सामन्जस्यपूर्ण ओ प्रायोगिक चमत्कार प्रभृति तत्व एकर प्रासंगिकता केँ अक्षुण्ण रखने अछि। हिनक कविकर्मक एकटा उल्लेखनीय पक्ष ईहो अछि जे छन्दगत रचना करितो अपन शाब्दिक मितव्ययिताक संग अपन भाव, कथ्य, आ पक्ष केँ बेस मुखरता सँ उद्घाटित-स्थापित कयने छथि। कहबा मे हर्ज नहि जे ई कवि आ ई कविता-संग्रह भारतीय साहित्यक निधि अछि, मैथिली साहित्यक गौरव अछि।
-: संदर्भ-सूची :-
1- पृ--41, कवि आ कविता: दशा आ दिशा, बाजि उठल मुरली, उपेन्द्र ठाकुर ‘मोहन’, 1977
2- पृ--1, कवि आ कविता: दशा आ दिशा, बाजि उठल मुरली, उपेन्द्र ठाकुर ‘मोहन’, 1977
3- ओतहि
4- ओतहि
5- 10/21/1-20, श्रीमद्भागवत महापुराण, महर्षि वेदव्यास
6- 10/29/31-41, श्रीमद्भागवत महापुराण, महर्षि वेदव्यास
7- 10/31/1-19, श्रीमद्भागवत महापुराण, महर्षि वेदव्यास
8- 10/35/1-26, श्रीमद्भागवत महापुराण, महर्षि वेदव्यास
9- 10/47/1-20, श्रीमद्भागवत महापुराण, महर्षि वेदव्यास
10- पृ--1, बाजि उठल मुरली (कविता)
11- पृ--6, यमुना तीरक राग (कविता)
12- पृ--10, हिन्दोलित पारावार हमर (कविता)
13- पृ--14, वसन्त- दू (कविता)
14- पृ--18, होरिक बिहाडि़ (कविता)
15- पृ--38, धनकटनीक सुदिन आयल ई (कविता)
16- पृ--71, नाविक सँ (कविता)
17- पृ--76, असमंजस (कविता)
18- पृ--123, जन-जीवन (कविता)
19- पृ--128, ककर की मोल अछि (कविता)
20- ओतहि
21- पृ--134, पुरना शासन (कविता)
22- पृ--149, जयति मैथिली (कविता)
कवि उपेन्द्र ठाकुर ‘मोहन’ कविताक गढ़निक संदर्भ मे परम्परागत रूप, छन्द, अलंकार, विम्ब-प्रतीक, गति-लयादिक उत्तम मार्गक आग्रही छथि मुदा बोध्य-वस्तु आ रस-ध्वनिक संदर्भ मे मध्यम मार्गक। नव-कविताक प्रसंग त’ मोहनजी उत्कटक सीमा धरि जाय एकर अस्तित्व केँ अस्वीकर पर्यन्त करैत छथि। मुदा ई वएह नव-कविता अछि जे अमेरिकी कवि वॉल्ट विटमेन (1819-1892) सँ होइत पाब्लो नेरूदा (1904-1973) धरि अबैत-अबैत सम्पूर्ण वैश्विक कविता-साहित्य मे हलचल मचा देलक। भारतहु मे निराला (1898-1961), अज्ञेय (1911-1987), मुक्तिबोध (1917-1964) लोकनिक परम्परा बनल चलि गेल। मैथिलीओ मे यात्री (1911-1998), जीवकान्त (1936-2013), महाप्रकाश (1950-2013), हरेकृष्ण झा (1950), नारायणजी (1956) लोकनि एहि नव-कविता सँ सम्पृक्त भेलाह। मैथिली कविताक श्रीवृद्धि भेलैक अछि। मुदा मोहनजी ओहि नव-कविता केँ ‘चिकारी भाषाक कविता’ कहैत छथि, ‘देशी मुर्गी बिलायती बोल’ कहैत छथि, विकृत-क्रांति आ मूर्तिभंजक कहैत छथि, रोग, नाइलन-टेरिलीन वस्त्र, मुनिवेषी रावण, विश्वामित्री सृष्टि आदि सेहो कहने छथि। ‘रचना मे ईमानदारी’ आ ‘भोगल यथार्थ’ पदक तँ बेस उपहास कयने छथि।4
ई छल कविताक प्रसंग उपेन्द्र ठाकुर’ मोहन’क संक्षिप्त वैचारिक दृष्टिकोण। आब हिनक कवितासभ मे हिनक पक्ष-विचारादि केँ सेहो देखल जाय। ‘बाजि उठल मुरली’ मे कुल 101टा कविता (अथवा गीत) संकलित अछि। एहि मे प्रायः सभटा रचना गीत कोटिक अछि। तैं एहि संग्रहक बेसी समीचीन नाम होइत गीत-संग्रह, कविता-संग्रह नहि।
मैथिलीक गीत-साहित्यक इतिहास बेस प्राचीन रहल अछि आ बेस समृद्ध सेहो रहल अछि। ज्योतिरीश्वरकृत वर्णरत्नाकर मे एकर स्वरूप-प्रमाणादि उपलब्ध अछि। विद्यापतिक प्रसिद्धिक मुख्य कारण हुनक गीते-साहित्य केँ कहल जाइत अछि। मैथिली गीतक ई परम्परा गोविन्ददास, उमापति, लोचनदास, हर्षनाथ, नेपालक मल्ल राजालोकनि, साहेबरामदास, लक्ष्मीनाथ गोसाँइ, चन्दाझा, जीवनझा, भुवनजी, मधुपजी, शेखरजी, मायाबाबू, प्रवासीजी, रवीन्द्रजी, बुद्धिनाथ मिश्र, सरसजी लोकनि धरि आयल अछि। एहिए क्रमक मध्यवर्ती पांक्तेय कवि छथि उपेन्द्र ठाकुर ‘मोहन’। हिनक लेखनकाल 50 वर्षक (1930 सँ 1980 धरिक)अछि। मुदा जे कि ‘बाजि उठल मुरली’क प्रकाशन 1977 ई- मे भेल तैं हम आलोच्य अवधि 1930 सँ 1977 ई- धरि केँ रखैत छी।
गीतिकाव्य अनुभूति-प्रधान काव्य अछि। एहि मे वर्णित घटना अथवा तथ्य गौण रहैत अछि एवम् कविक अनुभूति प्रधान होइत अछि। एहि मे व्यक्ति-स्वातं=यक तत्व बेसी भेटैत अछि। गेयता, भाव-प्रवणता, आत्माभिव्यक्ति, रागात्मक अन्विति, कोमलकान्त पदावली, सौन्दर्यमयी कल्पना प्रभृति एकर मूल तत्व अछि। मोहनजीक गीत मे एहि तत्वसभक अतिरिक्त तत्कालीन वर्तमान युगक चलन, ओजगुण सम्पन्न कवि-दायित्व, स्वानुभूति भरल चेतना प्रभृति गुण सेहो भेटैत अछि। आचार्य रमानाथ झा हिनका नवीन गीत-गरिमाक प्रतिष्ठापक मानने छथि।
संस्कृत साहित्यक एकटा स्तम्भरूप महाकाव्य ग्रंथ अछि महर्षि वेदव्यास रचित श्रीमद्भागवत। एहि ग्रंथ केँ भक्ति-ग्रंथ सेहो कहल जाइत अछि। बारह स्कन्ध मे विभाजित एहि महाकाव्य-महापुराणक दशम स्कन्धक पूर्वाद्ध मे व्रजगोपिका लोकनिक पाँचटा प्रेमगीत विद्यमान अछि। एहि मे प्रथम अछि वेणुगीत, पूर्वरागक सन्दर्भ मे। मिलनक पूर्व गोपिकालोकनिक हृदय मे कृष्णक प्रति अशेष रागक अभिव्यक्ति-चित्र अछि ई वेणुगीत।5 दोसर अछि प्रणयगीत।6 तेसर अछि रासलीला मे कृष्णक अन्तर्धान भेला पर गोपीगीत।7 चारिम अछि गोचारण लेल प्रस्थान कयला पर युगलगीत8 आ पाँचम अछि मथुरा-प्रवास कयला पर भ्रमरगीत।9 एनमेन त’ नहि मुदा प्रकारान्तर सँ मोहनजी एहि प्रेमगीतसभक भाव-भंगिमाक स्थिति-चित्र केँ एहि संग्रहक प्रारम्भिक गीतसभ मे यथास्थान-यथावसर प्रतिष्ठित कयने छथि।
भारतीय साहित्य मे कृष्णक जीवन-दर्शन एकटा क्रान्तिकारी जीवन-दर्शन अछि। कृष्णक ओहिए जीवन-दर्शनक एकटा आंशिक उदाहरण अछि रास-महारास। एक दिस ई रास जतय नारी-स्वतंत्रताक (स्वच्छन्दताक नहि) परमोज्ज्वल आख्यान अछि आ रीतिमार्गीय समाज पर रागमार्गीय धाराक विजयक प्रमाण अछि ओतहि शारदीय पूर्णिमा रातिक आयोजन ‘महारास’ उन्मुक्त-स्वच्छन्द कामाचार-व्यभिचार पर संयमित जीवन-दर्शनक विजय-गाथा सेहो अछि। एही भावधारा सँ सम्पृक्त कवि उपेन्द्र ठाकुर ‘मोहन’ एहि संग्रहक प्रारम्भिक किछु गीतसभ रचने छथि। एकाधटा बानगी देखल जाय-
रिक्त घटक पूर्ति-पर्व
अर्थ-हीन आब गर्व
अभिसारक रुचि अखर्ब
शारद-रजनीक नोंत बाँटि रहल मुरली!
सखि हे संकेत-समय बाजि उठल मुरली!10
‘त्याग-योग’ उद्धवक भेल जड़
चेतन-मुखर ‘प्रेम-योग’क स्वर
संन्यासक विधि क्यो नहि सुनलक
गहलक रास-सोहाग!
प्रणय जग-प्राण, जीवनक भाग!
झमकि उठै अछि औखन मन मे यमुना-तीरक राग!!11
सखि, विफल भेल अभिसार हमर
छी आँट, काँटमे ओझरायल आयल नहि प्राणाधार हमर12
कोन विरहिनिक टीस-दर्द अछि, केहन कचोटक ठोंठ-भास ई?
किछु बिसरल-सन मोन पड़ै अछि, ककर हेरायल-हरल रास ई?
कोइली बड़ अन्हरोखे सँ कुहकैत करुण, की गाबि रहल छै?
आइ ककर के आबि रहल छै?13
कवि वसन्तक पवित्र फल ‘होरी’ केँ यौवनक पर्याय मानैत एकरा एकीकरणक सफल मंत्र सेहो मानैत छथि-
एकीकरणक ई सफल मंत्र
आब्राह्मण-हरिजन मिलन-तंत्र
आमोदक-सुन्दर स्वर्ण-यन्त्र राष्ट्रक वारिधि मे मधुर वारि
रज-कण अबीर-अबरखक धारि, ऊठल चौमुख होरिक बिहाडि़14
रौद-पानि मे जरइत-भिजइत कैयन चास खेत जोतलक जे
अन्हरोखे सँ माथ किरिन धरि हेघा-चौकी घिसियौलक जे
से गेनमा हरबाहो काटत, ताकत घनगर-घनगर पाँतर
लहराइत अछि सोनक आँचर 15
मुदा एहि सभ ओजस्वी ओ वीरत्वक प्रवाह लेने कविता-गीतादि सभक बीचहि मे ‘नियम मानह’ कविता एहि संग्रहक प्रवाह केँ रोगाह क’ दैत अछि। वीरतापूर्ण प्रवाहक समय मे मर्यादा रक्षा, नियम पालन, अनावश्यक नैतिकताक आग्रह आदि भरल ई गीत अनावश्यक सन लगैछ। युवा केँ जगाय एक दिस आन्दोलनक स्थिति बनाओल जाय आ दोसर दिस ओकरा नियम-पालनक आग्रही सेहो बनाओल जाय, ई स्थिति युवाक जोश केँ कमजोर करैत सन लगैछ। ‘आगू बढि़ते जाह’ सन आह्वान केँ एहि ‘नियम पालनक संतुलन’ सँ बाधा भेटैत छैक।
‘बाजि उठल मुरली’क कवि अपन सम्पूर्णता मे भारतीयता आ भारतीय संस्कृति-शिक्षा-साहित्यक बुलंद भूतकालक आग्रही छथि, से अतिवादिताक सीमा धरि आग्रही छथि। मुदा नवता, नवाचार कि नव साहित्यिक धाराक आग्रही नहिएँ जकाँ छथि। एहि नवताक ओ व्यंग्य सेहो करैत छथि। संग्रहक किछु कविता भारतीय दर्शनक अद्वैत वेदान्तक शाखा सँ प्रभावित अछि। अपन दार्शनिक भावबोधक संग किछु कविता मे शरणागतिक आग्रह कयल गेल अछि। ‘परदेशी’ गीत मे मानव केँ ‘परदेशी’ कहैत छथि आ एहि जग सँ निस्तार चाहैत छथि मुदा अगिले कविता मे स्वयम् केँ उल्लंघन करैत ‘नाविक सँ’ एतहि रहय देबाक आग्रहो करैत छथि।16 ‘नाविक सँ’ कविता मे तट पर नहि छोड़बाक आग्रह आ ‘नाविकक प्रति’ कविता मे घाटे पर उतारि देबाक आग्रह, स्थूल रूप मे दुनू विरोधाभासी लगैत अछि। मुदा अध्यात्मिक बाना मे नाविकरूप मे ईश्वर केँ आ यात्रीरूप मे मानव केँ मानने विरोधाभास थोड़ेक कम अवश्य होइत अछि। ‘असमंजस’ कविता मे जीवनक द्वन्द्वक वर्णन बेस प्रशंसनीय अछि।17 अपन कएकटा गीत मे मातृभाषाक अधिकार लेल अपन पक्ष सेहो उद्घाटित कयने छथि।
किछु कविता विज्ञानक विरोध मे सेहो ठाढ़ अछि। एकर संहारी प्रवृतिक त’ विरोध भेल अछि। से होयबाको चाही, मुदा एकर जनोपयोगी रूप अस्पृश्ये एहि गेल अछि। हमरा बुझने विज्ञानक विरोध प्रकारान्तर सँ आंशिके सही मुदा अछि ई नवताक विरोध, वर्तमानकालीन विकासक विरोध।
संग्रहक उत्तरार्द्ध मे त्याग-वैराग्य-शरणागति-निराशा प्रभृति केन्द्रीय भाव लेने किछु कविता सेहो अछि जे कि मानवीय जीवनक एकटा निस्सन यथार्थ अछि। मुदा कविताक जीवन त’ त्याग-वैराग्य आ निराशा केँ त’ सदति अमान्ये करैत रहल अछि कारण मानव जीवन केँ शिथिल करबा मे ई भाव सहयोगी भ’ जाइत अछि। एहिए क्रम मे निर्माल्य, निर्वाण पथपर, आत्म-भावना, अवसाद, विफल जीवन, तप्त जीवन, अश्रुकण प्रभृति कविता पढि़ निराशाटा जीवनक मूल उत्स बुझाय लगैत छैक आ मोन थाकय लगैत छैक। रुदन, वियोग-योग, अनुरवक छन्द, ककर छाँह तर अँटकी प्रभृति कविता उत्कट विरह-दशाक समर्थ चित्र अछि। संग्रह जेना-जेना आगाँ बढ़ैत अछि, कविता आ कवि तेना-तेना असहाय सन भेल जाइत लगैत छथि। तहिना-तहिना अतीत स्मरण आ अपन जीवनावसान दुनू देखाइत छनि। घर छुटबाक चिन्ता बढ़ले चलि जाइत छनि।
संग्रहक अंत होयबा सँ ठीक पहिलेक किछु गीत अपन युग-बोधक गुणक कारणे उल्लेखनीय अछि। स्वतंत्रता-प्राप्तिक ठीक बाद राजनेतालोकनिक बढ़ैत स्वार्थ-अनाचारादि सँ कवि आहत छथि आ जातिवाद, सम्बन्धवाद, दलगत राजनीति, सम्प्रदायवाद, डपोरशंखी योजनासभ सँ अकछि क’, आक्रोशित भ’ व्यंग्य-प्रतिरोध स्वरक कविता रचैत छथि। आमजनक दुख केँ एतहु अभिव्यक्ति भेटलैक अछि-
जाहि पाथरक जड़ प्रतिमाकेँ प्राण-प्रतिष्ठा द{ बैसाओल
बड़ मनोरथें बड़ विश्वासें जन-कल्याणक आस लगाओल
ओ भोगी बिसरल जन-जीवन!
देवत्वक अभिमानी मन्दिर-वासी ओ विसरल जन-जीवन!18
देखि रहलहुँ हम, ककर की मोल अछि
बरि रहल मणि-दीप ‘अलका’-महल मे
जमल ‘कैलाशक कुटी’ मे झोल अछि।19
काज कौड़ी-छदामक नहि भ' रहल
प्रचारक युग, लाख-कोटिक बोल अछि।
स्वराजो भेने खसल जन उठल नहि
ततहि अछि छल जतहि, धरती गोल अछि।20
तत्कालीन समाजक दुःस्थिति सँ उपजल आक्रोश केँ व्यंग्यक साहचर्य भेटलैक अछि-
ओ उड़बै छथि मक्खन-मेवा, असुलै छथि नाविक निज खेवा
‘सभ केँ समान अवसर’-सपना, मन भरि अपना, अनका नपना
बनलाह कृष्ण भगवान, किन्तु गोचारक व्रज-जनता पुरने अछि!
सारथि बदलल, वाहन पुरने अछि!21
कुटिल राजनय नित धकियौलक
शालीनता अपन भसियौलक
पटरानी आने बनि बैसलि
अधिकारिणी विदूर उपेखलि
अनवधान केँ भाग न भेटय
तकरे समुदाहरण मैथिली!
जयति अमृत-अवतरण मैथिली22
उपेन्द्र ठाकुर ‘मोहन’ छान्दिक चेतना कवि छथि। से हिनक ई ‘छन्द-चेतना’ एकटा आग्रह अछि जेना कि ओ अपन कथ्य मे सेहो स्वीकार कयने छथि। संग्रहक सभटा गीत कोनहु ने कोनहु छन्देक आग्रहक संग अछि। ‘छन्द मे रचना करब’ कोनहु कविक अपराध कोटिक कार्य नहि होइछ। मुदा छन्द सँ स्वच्छन्द-स्वतंत्र होइत काव्यक जे एकटा आओर परम्परा अछि, जकर कि ने त’ वैश्विक इतिहास नव अछि, ने भारतीय इतिहास आ ने मिथिलेक इतिहास। तखन जे उपेन्द्र ठाकुर ‘मोहन’ सन सुविज्ञ कवि एहि परम्पराक अस्वीकार कयने छथि, निषेध कयने छथि से जरूरे अचंभित करैत अछि।
तथापि ‘बाजि उठल मुरली’क विविध पक्षीय भाव-बोध, विम्ब-प्रतीक ओ रस-छन्द-अलंकार सम्पृक्त सौन्दर्य-बोध, शाब्दिक-वैचारिक भाषापक्ष, भूधर्मी सरोकार, मैथिलीक निजता भरल शब्द ओ तकर निजगुत अर्थक सामन्जस्यपूर्ण ओ प्रायोगिक चमत्कार प्रभृति तत्व एकर प्रासंगिकता केँ अक्षुण्ण रखने अछि। हिनक कविकर्मक एकटा उल्लेखनीय पक्ष ईहो अछि जे छन्दगत रचना करितो अपन शाब्दिक मितव्ययिताक संग अपन भाव, कथ्य, आ पक्ष केँ बेस मुखरता सँ उद्घाटित-स्थापित कयने छथि। कहबा मे हर्ज नहि जे ई कवि आ ई कविता-संग्रह भारतीय साहित्यक निधि अछि, मैथिली साहित्यक गौरव अछि।
-: संदर्भ-सूची :-
1- पृ--41, कवि आ कविता: दशा आ दिशा, बाजि उठल मुरली, उपेन्द्र ठाकुर ‘मोहन’, 1977
2- पृ--1, कवि आ कविता: दशा आ दिशा, बाजि उठल मुरली, उपेन्द्र ठाकुर ‘मोहन’, 1977
3- ओतहि
4- ओतहि
5- 10/21/1-20, श्रीमद्भागवत महापुराण, महर्षि वेदव्यास
6- 10/29/31-41, श्रीमद्भागवत महापुराण, महर्षि वेदव्यास
7- 10/31/1-19, श्रीमद्भागवत महापुराण, महर्षि वेदव्यास
8- 10/35/1-26, श्रीमद्भागवत महापुराण, महर्षि वेदव्यास
9- 10/47/1-20, श्रीमद्भागवत महापुराण, महर्षि वेदव्यास
10- पृ--1, बाजि उठल मुरली (कविता)
11- पृ--6, यमुना तीरक राग (कविता)
12- पृ--10, हिन्दोलित पारावार हमर (कविता)
13- पृ--14, वसन्त- दू (कविता)
14- पृ--18, होरिक बिहाडि़ (कविता)
15- पृ--38, धनकटनीक सुदिन आयल ई (कविता)
16- पृ--71, नाविक सँ (कविता)
17- पृ--76, असमंजस (कविता)
18- पृ--123, जन-जीवन (कविता)
19- पृ--128, ककर की मोल अछि (कविता)
20- ओतहि
21- पृ--134, पुरना शासन (कविता)
22- पृ--149, जयति मैथिली (कविता)
सम्पर्क-
डॉ. कमल मोहन चुन्नू
सहायक प्राध्यापक, मैथिली विभाग,
रमेश झा महिला कॉलेज, सहरसा, मिथिला, बिहार
मो- 0943168789, 09334924753
ईमेल- kmchunnu@rediffmail.com
साभार - मिथिला सांस्कृतिक परिषदक स्मारिका 'प्रवासी' (२०१८) सं |


text:
मिथिला पेंटिंग स सजाओल गेल 9टा बोगी
दरभंगा । भारतक शताब्दी आ राजधानीक क बाद दोसर दर्जा प्राप्त बिहार संपर्क क्रांति जे देशक कए ठाम सँ राजधानी दिल्ली पहुँचैत अछि, जेकर शुरुआत 2005 से भेल अछि आ अपन समय सीमा क लेल सेहो नामी अछि कए आई डीआरएम समस्तीपुर अपन टीमक संग झंडी देखा रवाना केलथि । दरभंगा सँ चलय बला बिहार संपर्क क्रांति क ऑंगाक हिस्सा कए मिथिला पेंटिंगक इतिहासक आ एहि ठामक परंपरा सँ सजाओल गेल अछि ।
ट्रेन कए सजेबा मे कुल 24टा डिब्बा कए पेंटिंग हेबाक कार्यक्रम अछि जाही मे आई 9टा डिब्बा कए तैयार कए दिल्ली विदा कैल गेल अछि । एहि काज मे चालीसटा छात्रा सबहक सहयोग लेल गेल जेकरा मिथिला पेंटिंग में दक्षता प्राप्त छथि । पेंटिंग मे बेटी बचाओ बेटी पढ़ाओ, मिथिलांचलक विवाहक दृश्य, खेत खलिहानक आ अनेको गामक दृश्यक चित्र बनाओल गेल अछि। आय देखि कए एहन लागल जेना संपर्क क्रांति नव-नव बधू क रूप चलबा लेल तैयार कैल गेल अछि। डीआरएम समस्तीपुर एहि प्रयोजन सँ पहिने मधुबनी स्टेशन कए सेहो मिथिला पेंटिंग्स स सजा कए एकटा कीर्ति स्थापित कए चुकल छथि । आजुक स्थिति ई छल जे सभटा यात्री जे एहि ट्रैन पर सवार भेल से ट्रेनक साज सज्जा देखिकए अच्म्भित भेल छल । मिथिला पेंटिंगक लए क रेलवे क ई प्रयास अछि जे ई विश्व धरि जन जन तक पहुचँए ।


text:
मधुबनी। मिथिला चित्रकला आब आओर प्रखर आ समृद्ध होयत। मिथिला क कला क प्रोत्साहन हेतु जिला पदाधिकारी शीर्षत कपिल अशोक, केंद्र सरकार क समक्ष विभिन्न प्रस्ताव पठौने छलाह जकर आलोक मे केंद्र क वस्त्र मंत्रालय से एक विशेष टीम मधुबनी पहुँचल अछि। केंद्र सरकार चित्रकलाक संग संग आन कलाक एहि ठाम संभावना ताकि रहल अछि। जाहि मे सूत उद्योग आ पावर लूम कए फेर स जीवित करबाक प्रयास भ सकैत अछि। केंद्रीय टीम प्रस्ताव सबहक डीपीआर बनौनाइ शुरू कय देलक अछि। एहि प्रयास से शीघ्रे कलाकार आ कलाकार सब के विकास हेतु विभिन्न अवसर पर्याप्त होयतन्हि। आधुनिक डिजाइन आ तकनीकी से ओसब अवगत कराओल जायता।उत्पाद बेचबा हेतु बाजार उपलब्ध कराओल जयतैन्ह।
जिला पदाधिकारी श्री अशोक केंद्रीय टीम के सहयोग करबा लेल पदाधिकारी आ कर्मी सब कए प्रतिनियुक्ति कयल अछि जे पाँच जुलाई से सात जुलाई तक अपन काज के अतिरिक्त केंद्रीय टीम क सहयोग करताह। आवश्यकता अनुसार समय वृद्धि कयल जेतैक।
टीम मे भवन प्रमंडल, मधुबनी क कनीय अभियंता श्री राम भजन प्रसाद, पथ प्रमंडल , मधुबनी क कनीय अभियंता किशोर कुमार, पीएच ईडी के कनीय अभियंता श्री सत्यप्रकाश, डीआरडीए के लेखा पदाधिकारी बाल कृष्ण चौधरी, जिला आपदा प्रबंधन कोषांग से कुंदन सागर, बेनीपट्टी क केआरपी अभिषेक कुमार क प्रतिनियुक्ति कयल गेल अछि।
जिला पदाधिकारी प्रतिनियुक्त अधिकारी ,कर्मी के विशेष टीम क पदाधिकारी सब से संपर्क कय विभिन्न परियोजना क प्रस्ताव क डीपीआर तैयार करबा में सहयोग करबाक आदेश देलन्हि। डीपीआर बनेबाक काज शुरू अछि।


text:
नवका- पुरनका लेख सर्च करु...
नालंदा विश्वविद्यालयक लेल संसद मे बिल
नालंदा के पुरान वैभव एक बेर फेर लोक से सामने आएत. नालंदा विश्वविद्यालय एक बेर फेर दुनिया के सर्वश्रेष्ठ शिक्षा संस्थान बनत. एहि के लेल संसद के मानसून सत्र मे एकटा विधेयक लाएल जाएत. दिल्ली मे प्रधानमंत्री के अध्यक्षता मे भेल मंत्रिमंडलक बैठक मे एहि बारे मे फैसला लेल गेल. नालंदा विश्वविद्यालय के फेर सं बनाबय मे करीब 1005 करोड़ रुपया खर्च होएत...एहि के लेल दिल्ली मे एकटा प्रोजेक्ट ऑफिस बनाएल जाएत... जे संसद मे विधेयक के पास होएतहि काज करनाए शुरू करि देत.
एहि विश्वविद्यालय के बनाबय के मुद्दा पर फैसला पिछला साल पूर्वी एशियाई देशक सम्मेलन मे भेल छल...आओर सभ देश एकरा बनाबय मे सहयोग करत... मुदा भारत मेजबान होए के कारण कनि बेसि खर्च करत. विशेष अनुदान के रूप मे योजना आयोग 50 करोड़ रुपया दओ देलक अछि. एहि विश्वविद्यालय मे बौद्ध अध्ययन... दर्शन शास्त्र ... धर्म... इतिहास... अंतरराष्ट्रीय संबंध एवं शांति... प्रबंधन..भाषा...साहित्य आओर पर्यावरण विषयक फैकल्टी रहत...
प्रोजेक्ट ऑफिस भने दिल्ली मे रहत मुदा विश्वविद्यालय नालंदा मे बनत... एकरा लेल शुरुआती तौर पर 500 एकड़ जमीन के अधिग्रहण भ चुकल अछि... 500 एकड़ जमीन के आओर कएल जाएत. एहि सं नालंदा के आसपासक लोक के फायदा सेहो होएतन्हि. पर्यटन के बढ़ावा मिलत. इंफ्रास्ट्रक्चर के बढ़ावा मिलत... लोक के नवका रोजगार मिलत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
मुजफ्फरपुर। 09 दिसम्बर। पछिला बुध दिन राधिका सिंह अप्पन नैहर गेल छली, राधिका के घर पर किछु घरक काज चलैत छल, सांझ7 बजे के आसपास राधिका छत सँ नीचा उतरैत रहथिन ओहि समय राधिका के पैर पिछैर गेल जाहिसँ ओ सीधा सरिया के ऊपर गिर गिर परली। एहि घटना मे 12 mm के लोहाक सरिया राधिका के छाती सँ होयत गर्दैन के आर पार निकैल गेल। राधिका के पति केर नाम अविनाश सिंह अछि। ग्राम + पोस्ट हंसना थाना गायघाट जिला मुजफ्फरपुर केँ राधिका एखन जिंदगी आओर मौत के बीच झूइल रहल छथि।
अलान फलान मे राधिका क' पटना केँ बोरिंग कैनाल रोड स्थित उदयन हॉस्पिटल मे भर्ती कराओल गेल, प्राप्त खबैर केर मुताविक राधिका के ऑपरेशन डॉक्टर द्वारा सफलता पूर्वक क' देल गेल अछि।
राधिका क' देखबाक लेल हजारो लोग जमा भ' रहल अछि आओर मीडिया कर्मि सेहो दूर-दूर सँ ताजा जानकारी उपलब्ध करेबाक लेल आयब रहल अछि मुदा, एखन धरी राधिका केँ गामक क्षेत्र सँ वा गायघाट, मुजफ्फरपुर, सँ कियो जनप्रतिनिधि राधिका केँ हाल चाल देखबाक लेल नहि आयल अछि। राधिका केँ परिवारक आर्थिक स्थिति ठीक नहि अछि आओर हुनका अप्पन इलाज करेबाक लेल मदैद केर जरुरत अछि। जँ कियो एहि स्थिति मे हुनकर मदैद करबाक इच्छुक होय तेँ हुनकर पति के नंबर पर संपर्क करि। 9472614282 7079640428


text:
नई दिल्ली। नक्सल इलाक क विकास क लेल केंद्र मदद देबाक घोषणा करि देलक अछि। नक्सली इलाका क विकास क लेल तैयार कैल गेल केंद्र क समेकित कार्य योजना (आईएपी) मे छत्तीसगढ़ क बाद सबस बेसी राशि बिहार क नक्सल प्रभावित जिला कए भेटत। कुल 13,399 करोड़ टका क प्रस्तावित नक्सल पैकेज क एक तिहाई जतय छत्तीसगढ़ मे खर्च होएत आतहि लगभग 18 फीसदी हिस्सा बिहार क खाता मे जाएत। नक्सल प्रभावित राज्य क सरकार क संग विस्तृत चर्चा आ नक्सल इलाका क मुआयना करबाक बाद योजना आयोग एहि जिला मे सड़क, स्वास्थ्य, शिक्षा, पेय जल, जीविका स जुड़ल विकास योजना क लेल विशेष खाका तैयार केलक अछि। एहि संबंध मे आयोग क एकटा बैठक भ चुकल अछि, जखकि दोसर बैठक 12 जुलाई कए अछि। मानल जा रहल अछि जे आहि दिन पैकेज कए अंतिम रूप द देल जाएत। ज्ञात हुए जे एकर दोसर दिन आयोग नक्सल प्रभावित राज्य क मुख्यमंत्री संग बैठक करत, जखकि ओकर बाद 14 जुलाई कए मुख्यमंत्री क संग बैठक मे प्रधानमंत्री डॉ. मनमोहन सिंह केंद्र क पूरा रणनीति पर चर्चा करताह। नक्सल प्रभावित जाहि 35 जिला मे विकास क लेल आईएपी तैयार कैल गेल अछि,ओहि मे बिहार आ झारखंड क 17 जिला पर 30 फीसदी राशि खर्च करबाक योजना अछि। तैयार आंकड़ा क अनुसार बिहार क छहटा जिला कए 2,237.4 करोड़ देबाक प्रस्ताव अछि। एहि मे सबस बेसी 581.86 करोड़ रोहतास जिला कए भेटत, जखन कि औरंगाबाद, जहानाबाद, जमुई, अरवल आ गया मे बाकी टका खर्च करबाक योजना अछि।
नक्सली स निपटबा लेल बनत कार्ययोजना
पटना । पटना प्रवास क दौरान रेल राज्यमंत्री केएच मुनियप्पा कहला जे नक्सली स निपटबा लेल राज्य सरकार क सहयोग स केन्द्र सरकार कार्य योजना बनाउत। नक्सली द्वारा रेलवे कए साफ्ट टारगेट बनेबा स रेल परिचालन करेबा मे परेशानी उत्पन्न भ रहल अछि। एकरा लेल केन्द्र सरकार राज्य सरकार क सहयोग स कार्य योजना तैयार करत। ओ कहला जे माओवादी द्वारा ट्रेन कए निशाना बनाएब गंभीर मामला अछि।


text:
मुख्यमन्त्री (भारत)
मुख्यमन्त्री गणतन्त्र भारतक अट्ठाइस राज्य आ आठ केन्द्र शासित प्रदेशसभक प्रत्येक सरकारक निर्वाचित प्रमुख होएत अछि। भारतक संविधानक अनुसार, राज्यपाल एक राज्यक प्रमुख होएत अछि, मुदा वास्तविक कार्यकारी अधिकारी मुख्यमन्त्री रहैत अछि| कोनो भी राज्यमे राज्य विधान सभाक चुनावक बाद, राज्यक राज्यपाल सामान्यतया बेसी सिट जीतऽवला पार्टी (या गठबन्धन)कें सरकार बनेबाक लेल आमन्त्रित करैत अछि। राज्यपालद्वारा मुख्यमन्त्रीकें शपथ ग्रहण आ नियुक्ति कएल जाएत अछि। मुख्यमन्त्री सहित हुनकर मन्त्रिपरिषद सामूहिक रूप सँ विधानसभा प्रति उत्तरदायी होएत अछि। वेस्टमिन्स्टर प्रणालीक आधार पर, मुख्यमन्त्रीकें कार्यकाल विधानसभाक अवधि अधिकतम पाँच वर्ष (जम्मू आ कश्मीर विधानसभा छोड़ि) धरि रहैत अछि मुदा हुनका विधानसभाक विश्वास कायम राखऽ पड़ैत अछि। एक विधायक मुख्यमन्त्रीकें रुपमे कतबो बेर सेवा करि सकैत अछि।[१]
चयन प्रक्रियासंपादित करें
योग्यतासंपादित करें
चुनावसंपादित करें
शपथ ग्रहणसंपादित करें
राजिनामासंपादित करें
पारिश्रमिकसंपादित करें
सन्दर्भ सामग्रीसभसंपादित करें
- ↑ Durga Das Basu. Introduction to the Constitution of India. 1960. 20th Edition, 2011 Reprint. pp. 241, 245. LexisNexis Butterworths Wadhwa Nagpur. आइएसबिएन ९७८-८१-८०३८-५५९-९.


text:
दरभंगा।[प्रणव चौधरी] सांसद कीर्ति आजाद बृहस्पति दिन संसद में मिथिला राज्यक गठन करबाक लेल संसद में तार्किक ढंग स अप्पन बात रखलैथ। आजाद कहलैथ कि राज्य सरकार मिथिलाक विकास केर लेल किछु नञि क रहल अछि।केंद्र स प्रायोजित योजनाक लाभ नञि भेट रहल अछि। मिथिलाक भाषा व संस्कृति केर संरक्षणक लेल सरकार के पास कोनो प्रभावशाली योजना नञि अछि। मिथिलाक जनता कैको बरख स अप्पन विकासक लेल मिथिला राज्यक मांग कs रहल छैथ। जे भाषा और सांस्कृतिक आधार पर संवैधानिक रूप सs न्यायक संगत अछि। एही लिहाज सs केंद्र सरकार मिथिला विकास केर लेल बहुत जल्दी मिथिला राज्य केर निर्माण पर विचार करैथ। जेही स संपूर्ण मिथिलाक विकास भ सकैया ।चीनी मिल, जुट मिल, पेपर मिल, सिल्क मिल, खादी भंडार आदि बंद पड़ल अछि। प्राकृतिक आपदा बाढ़ व सुखाड़ मिथिला केँ पिछड़ा और बैकवर्ड स्तर पर आइन देने आई । बाढ़ केर समस्याक कोनो स्थायी निदान सरकारक पास नञि अछि।ऐहेन परिस्थिति में मिथिला राज्य सs ही मिथिलाक विकास संभव अछि ।
#संसद #कृति आजाद #मिथिला राज्य


text:
नेपालक औद्योगिक नगर केर रूप मे चर्चित दोसर सभसँ पैघ महानगर विराटनगर मे भोर नामक संस्था आओर नेपाली-मैथिली दुनु भाषा मे बनल फिल्म राज्जा रानी केर संयुक्त पहल मे फिल्म के प्रोमोशनक संग - संग बाल बिआह आओर दहेज प्रथा खत्म करबाक लेल चलाओल जे रहल देशव्यापी अभियान मे आरके दीपक क' विशेष तौर पर आमंत्रित करी सम्मानित कायल गेलनि।
'राज्जा रानी' दहेज प्रथा पर जनजागरण केर सनेस देबाक संगे संग भरपुर मनोरंजन देबाक लेल नेपाली भाषाक फिल्म अछि जाहिक निर्माण मैथिली भाषा मेँ सेहो भ' रहल अछि। भोर संस्था पछिला 13 बरख सँ मिथिला क्षेत्रक संगे संग पूरा नेपाल मे दहेज प्रथा व बाल बिआह रोकबाक लेल मुहिम चलबैत आयब रहल अछि, एहि संस्था द्वारा फिल्म राज्जा रानी क' मैथिली भाषा मे बना नेपाल आओर भारतक करीब 8 करोड़ मैथिली भाषी धरी एहि फिल्मक माध्यम सँ दहेज जेहन कूप्रथा समाप्त करबाक लेल मुहीम चलाओल जे रहल अछि। भोर संस्था केर संयोजक राजकुमार महतो कहलनि कि जाधरि अप्पन समाजक लोग एहि कूप्रथा क' दूर नहि भगेता सामाजिक - आर्थिक - सांस्कृतिक विकास नहि भ' सकैत अछि।
विराटनगर केँ बखरी बगीचा मे दहेज़ मुक्त मिथिला केँ कार्यक्रमक आयोजन 19 दिसम्बर दिन भेल। एहि कार्यक्रम मे नेपालक नवनिर्वाचित सांसद आओर पूर्व मंत्री लालबाबू पंडित मुख्य अतिथि छला, ओतहि विराटनगर महानगरपालिके केँ महापौर भीम पराजुली विशिष्ट अतिथि केर रूप मे उपस्थित छला।
भोर एवं राज्जा रानी फिल्म केर संयुक्त आयोजन द्वारा विराटनगर केँ कैको नामचिन सामाजिक अभियन्ता क' सम्मानित कायल गेलनि, जाहिमें धावक आरके दीपक, राधा मंडल, वन्दना चौधरी, वसुन्धरा झा, आशा झा, कुशेश्वर राजवंशी, राकेश रौशन यादव, मंजू मंडल आदि शामिल छलथि।


text:
अहिल्या
अहिल्या अथवा अहल्या गौतम ऋषिकी पत्नी छलिन । ओ चतुर्मुखी ब्रह्माजीक मानस पुत्री छलिन । ब्रह्माजी संसारक सबसँ सुन्दर नारीक रुपमे अहिल्याके रचना केने छल । अहिल्या अती सून्दर छलिनके जेकर रुपजालमे फँसेर स्वर्गक राजा देवराज इन्द्र हजार योनीज होए पर्ल छल । हिन्दू धर्मक सब धार्मीक ग्रन्थसभ जस्तै :- वेद, पुराण, रामायण, महाभारत आदी प्रमुख ग्रन्थसभमे अहिल्याक बारेमे चर्चा कएल गेल अछि।
अहिल्या शब्दक अर्थ[सम्पादन करी]
अहिल्याक बारेमे पौराणिक ग्रन्थसभमे बहुत बहस भेल अछि । अहिल्याक जिवनक बहुत पाटासभमे पौराणिक कालसँ हालतक विभिन्न विद्वान अध्ययता तथा ऋषिमुनीसभक बीचमे निरन्तर बहस छलफल होएत आएल अछि । [१]
सन्दर्भ सामग्रीसभ[सम्पादन करी]
- ↑ गौतम गोत्र एकता समाज नेपाल द्वारा प्रकाशित पुस्तक गौतम गोत्र वंश परिचय लेखक राजेश कुमार बटाला


text:
भारतीय गणतंत्र दिवस: ऐतिहासिक गाथा
२६ जनबरी, १९३०
जनबरी मासक २६ तारीख भारत मे स्वाधीनता संग्राम केर एक अविस्मरणीय दिवस थीक। एहि दिन १९३० ई. मे भारतकेर तिरंगा पहिल बेर स्वाभिमान आर क्रोध केर मिश्रण संग स्वतंत्रता सेनानी सभक द्वारा सार्वजनिक रूप मे फहरायल गेल छल। एहि सोच सँ भारतक स्वतंत्रता केर प्रदर्शन होइक, जे ताहि समय उपस्थित भीड़ – जनमानसक मस्तिष्क केँ एकमात्र माँग रहैक। एहि स्पष्ट धारणा जे भारत स्वतंत्र बनत – एहि नारा संग नेतृत्व गांधीजी देने छलाह मुदा एहिपर अटूट विश्वास एवं एहि लेल संघर्षक प्रतिबद्धता अनेको वीर सपुत देशभक्त जेना नेहरुजी, नेताजी सुभाषचन्द्र बोस एवं अनेको अन्य राष्ट्रसेवक केर संग जतौने छलाह।
गाँधीजी जखन कि ब्रिटेनके प्रमुख याने British Crown as Head of State मानैत ब्रिटिशक शाही संविधान केँ अपनाबैत भारतलेल स्वतंत्रताक बात कयने छलाह – जेकरा दोसर शब्द मे भारत लेल Dominion Status केे माँग कहल जा सकैत छैक सैह टा उठौने छलाह लेकिन हुनक एहि माँगपर अन्य नेतागण जेना नेताजी सुभाषचन्द्र बोस आ पंडित जवाहरलाल नेहरु स्वीकार नहि करैत भारत लेल पूर्ण स्वराज्य केर माँग अग्रसर कयलाह – Complete National Independence – जेकरा गाँधीजी शुरुआती दौड़ में ई संभव नहि होयत से तर्क दैत नहि मानैत रहला – तथापि ब्रिटिश द्वारा गाँधीजीक माँग समेत ठुकरा देलापर – कोनो सुधार वा राजनैतिक अधिकार समर्पित नहि कयलापर समस्त नेतागण मे एकता भेल जे आब पूर्ण स्वराज्य केर लेल मात्र संघर्ष हुअय। झंडा केर स्वरूप केँ अंगीकार १९३१ मे भेल।
“ब्रिटिश सरकार भारत मे नहि केवल भारतीय जनताक स्वतंत्रता सँ वंचित कयने अछि बल्कि अपन बुनियाद जनमानस केँ शोषण करैत भारत केर आर्थिक, सांस्कृतिक आर आध्यात्मिक स्वरूप केँ सेहो बर्बाद कय देने अछि..। अतः भारत अपन सम्बन्ध ब्रिटिश सँ विच्छेद अनिवार्य रूपसँ करय आर पूर्ण स्वराज अर्थात् पूर्ण स्वतंत्रता प्राप्त करय।”
– एहि तरहें भारतीय स्वतंत्रताक घोषणापत्र गाँधीजी द्वारा तैयार (ड्राफ्टिंग) कैल गेल आ एहि घोषणापत्रक पहिल बेर प्रकाशन जनबरी २६, १९३० ई. मे कैल गेल।
दिग्गज नेता, जेना: नेताजी सुभाषचन्द्र बोस, पंडित जवाहरलाल नेहरु, श्री बालगंगाधर तिलक, श्री औरविन्दो, श्री बिपिन चन्द्र पाल, ई सभ ब्रिटिश राज सँ पूर्ण स्वतंत्रताक पक्ष मे रहलाह।
जखन ब्रिटिश १९४७ ई. मे भारत छोड़ि देलक, तखन भारत मे संविधान सभाक द्वारा भारतीय संविधानकेर निर्माण आ मंजूरी दैत जनबरी २६, १९५० ई. मे एकरा घोषित कय देल गेल। एहि दिवस केँ भारत एकटा गणतंत्रक रूप मे स्थापित भऽ गेल। ताहि लेल हम सभ भारतक गणतंत्र दिवस २६ जनबरी केँ मनाबैत आयल छी – आजुक दिवस विशेष रूपमें स्वाधीनता संग्राम मे राष्ट्र केर स्वतंत्र अस्मिता केँ निर्माण लेल संघर्ष करैत जे अपन जीवनक बलिदान देलाह ताहि शहीद सभ केँ स्मरण करैक लेल, आ संगहि आजुक भारतक संप्रभुता सम्पन्न राष्ट्र केँ अक्षुण्ण राखय लेल सदिखन जीवन बलिदान करय लेल तैयार भारतीय थल सेना, वायु सेना आ जल सेना केर जोश एवं उत्साह केँ बरकरार राखय लेल आ संगहि समाज निर्माण मे सहायक महत्त्वपूर्ण समाजिक विचारक आ निर्माणकर्ता प्रति सम्मान प्रदर्शन लेल आजुक दिवस केँ मनाओल जयबाक परंपरा बनल अछि।
शुभकामना! शुभकामना! शुभकामना!
शुभकामना एहि लेल नहि जे केवल झूठ मे हम सभ मात्र इतिहास केँ ताहि अपूर्व क्षण आ बलिदानी शहीद केर शहादत मात्र स्मरण करैक लेल बाँटी बल्कि एक अत्यन्त महत्त्वपूर्ण बात जे एहि तिनू पक्ष केर पोषण लेल स्वयं मे व्यक्तित्वक विकास लेल सेहो प्रतिबद्ध बनी, संकल्प ली आ ताहि अनुरूपे आचरण करी।
देखय में आबैछ जे समयक महत्त्व केवल अपन स्वार्थपूर्ति हेतु उपयुक्त मानयवाला मानसिकता मे दिन-ब-दिन वृद्धि भऽ रहल अछि। एहि पर ध्यानाकर्षण जरुरी जे केवल स्वार्थपूर्ति हेतु लगन बनत तऽ राष्ट्रक स्वाधीनता संग्राम लेल के लड़त? के सोचत जे आइयो अनेको विन्दुसँ राष्ट्र पराधीन अछि। ओ भ्रष्टाचारीक बात हो, कालाबाजारीक बात हो, ओ राजश्व चोरीक बात हो, ओ अनावश्यक होड़बाजीक बात हो वा समाज मे विभिन्न वर्गक बीच बढैत अन्तर जे मूलतः समस्त अपराधकेर सृजक होइछ तेकर अनियंत्रित होयबाक बात हो। असमानताक विरुद्ध लड़ब आइयो ततबी मुश्किल काज छैक जे जमाना मे भारतक महान् सपुत स्वाधीनता संग्रामकर्ता कयलन्हि। समस्त प्रतिबद्ध राष्ट्रसेवी केँ बेर-बेर नमन् करैत अपन जीवन सेहो ईमानदारी आ सच्चाई संग बितैक – ईश्वर संग यैह प्रार्थना करैत आजुक दिवसकेर उपलक्ष्य एक बेर फेर अपने लोकनिकेँ शुभकामना दैत छी।
हरिः हरः!
नमः पार्वती पतये हर हर महादेव!


text:
पटना, फरबरी १६, २०१६. मैथिली जिन्दाबाद!!
मैथिली भाषा-साहित्यक संग संस्कृति केँ विश्व बाजार धरि पहुँचेबाक महत्वपूर्ण लक्ष्य संग आयोजित दोसर बेरुक मैथिली लिटरेचर फेस्टिवल जहिना पहिल दिन अनेको विधा पर चर्चा केलक, तहिना दोसर दिनक शुरुआत पूर्व नियत समय यानि १० बजे भोरे सँ “धिया-पूता” सत्र केर आरम्भ करैत बाल साहित्यक वर्तमान तथा भविष्य पर चन्दन कुमार झा केर संचालन मे कार्यक्रम आरम्भ कय देलक।
एहि सत्र मे विमर्शी डा. रविन्द्र कुमार चौधरी केर अतिरिक्त ऋषि वसिष्ठ एवं अमित कुमार मिश्र छलाह। विदित हो जे डा. रविन्द्र कुमार चौधरी मैथिली भाषाक वरिष्ठ साहित्यकार छलाह, तहिना ऋषि वसिष्ठ बाल साहित्य मे ढेर रास रचना प्रकाशित करौने छथि आर एहि विधाक विज्ञ मानल जाएत छथि। तेसर विमर्शी अमित कुमार मिश्र केर पहिल रचना ‘अंशु बनि पसरि जाएब’ विशुद्ध धिया-पुता वास्ते रचित पोथीक प्रकाशन २०१५ मे कैल जा चुकल अछि।
विमर्शक केन्द्र मे चन्दन कुमार झा द्वारा राखल गेल जिज्ञासाक उत्तर डा. रविन्द्र कुमार चौधरी एवं अन्य विमर्शी द्वारा देल गेल छल। एहि क्रम मे ऋषि वसिष्ठ कहलैन जे साहित्य अकादमी द्वारा बाल साहित्य विधा लेल पुरस्कार देब शुरु कएलाक बाद लेखनी मे उत्तरोत्तर वृद्धि होमय लागल अछि। मुदा डा. चौधरी उदाहरण सहित प्रमाणित केलनि जे साहित्य अकादमीक पुरस्कार देबा सँ पहिनहु बहुत रास काज बाल साहित्य पर मैथिली मे कैल जा चुकल अछि। तहिना पोथीक बिक्री कम होयब आ बाजार संकुचित रहबाक विचार केँ खंडित करैत युवा लेखक अमित कुमार मिश्र सोदाहरण अपन पोथीक बिक्री आ वितरण केर उपमा दैत बिक्री आ बाजार कमजोर नहि रहबाक बात कहि एहि दिशा मे निरन्तर कार्य करबाक लेल निज प्रतिबद्धताक संग आम लेखन सँ जोरदार अपील केलनि। श्रोता-दर्शक केर बीच सँ बाल साहित्यक मादे ‘धिया’ पर लेखनीक अभाव रहबाक प्रश्न उठबैत मात्र ‘पूता’ पर सँ लेखकक ध्यान बँटेबाक प्रयास सेहो केलनि। एकटा अत्यन्त सफल सत्र सँ आरम्भ फेस्टिवल केर दोसर दिवस श्रोता सब द्वारा खूब सराहल गेल।
हरेक सत्र केर समाप्तिक बाद १० मिनट केर ब्रेक देल जाएत छल। समय समन्वय – मंच समन्वय लेल स्वयं कैप्टेन श्याम दरिहरे घड़ीक सुइया संग चलि रहल छलाह। संचालक केँ समय अनुरूप सब बात केँ समेटबाक अनुरोधक संग विषय सँ विषयान्तर होयबाक वा कोनो महत्वपूर्ण भाग छोड़ि देबाक अवस्था मे एक प्रश्नकर्ताक रूप मे ठाढ भऽ प्रश्न उठायब श्रोता-दर्शक केँ भरपूर आत्मसंतोष दैत छल। तहिना दर्शक दीर्घा मे कार्यक्रमक एक परिकल्पक आर मैथिली साहित्यक पुरोधा डा. रामानन्द झा रमण, मैथिली लेखक संघ केर अध्यक्ष नरेन्द्र झा आर कार्यक्रम संयोजक कथाकार अशोक केर दृष्टि सदिखन आयोजनक सफलतापूर्वक निष्पादन पर देखल जाएत रहल। एहि ब्रेक केर समय दर्शक व सहभागी गणमान्य साहित्यकार-अभियानी अतिथिगण लेल चाह सँ भरल जार केर टोटी खूलल रहैत छल। तहिना विभिन्न तरहक स्टाल सब पर भीड़ लागि जाएत छल। सेल्फीक जमाना मे दूर-दूर सँ एकत्रित भेल पुरोधा लोकनि संग नवतुरिया लोकनि फोटो सेशन आदि मे व्यस्त भऽ जाएत छलाह। तहिना आयोजनकर्ता स्रष्टा लोकनि आगाँक इन्तजाम मिलेबा मे लागि जाएत छलाह। एतेक उर्जा सँ भरल माहौल छल जेकर चर्चा कोन शब्द मे कैल जाय ताहि लेल शब्द कम पड़ि रहल अछि। सब युवा मुमुक्षु लेल ई क्षण पूर्ण परमानन्द देबा योग्य कहल जा सकैत अछि।
दोसर दिनक ऐगला सत्र छल मैथिली सोशल मिडिया – मैथिलीक सोशल मिडियाक स्थिति आ सम्भावना पर विमर्श। एहि सत्रक संचालन मिथिमिडिया केर संपादक सह युवा साहित्यकार रूपेश त्योथ छलाह। तहिना विमर्शीक रूप मे आइआइएम कोलकाता केर प्राध्यापक सह मैथिली कवि-साहित्यकार विद्यानंद झा, मैथिली जिन्दाबाद न्युज पोर्टल केर संपादक सह मैथिली-मिथिला अभियानी प्रवीण नारायण चौधरी, मैथिल विचारक एवं फ्रीलान्सर पत्रकार अमित आनन्द तथा मैथिली युवा साहित्यकार – ब्लागर एवं अभियानी बाल मुकुन्द पाठक सहभागी छलाह।
संचालक रूपेश त्योथ केर संतुलित-नियंत्रित जिज्ञासाक जबाब मे प्रो. विद्यानंद झा हिब्रूभाषी समान मैथिलीभाषी सेहो विश्वकेर विभिन्न भाग मे पसरल रहबाक अवस्था मे मैथिली सोशल मिडिया महत्वपूर्ण भूमिका निर्वाह करबाक विचार रखलैन। तहिना प्रवीण नारायण चौधरी सोशल मिडियाक कारण आभासी दुनिया सँ यथार्थ धरातल पर सफल अवतरण भेल विभिन्न अभियानक चर्चा कएलनि। ओ दहेज मुक्त मिथिलाक लोकप्रियता आ जगह-जगह भेट रहल सफलताक उदाहरण रखैत वर्तमान युगक नव पीढी मे सोशल मिडियाक कारण मैथिली लेखनी-पठनी तथा राजनैतिक अधिकार प्रति सजगताक उदाहरण दैत भविष्य मे सेहो सोशल मिडिया सँ अनेको प्रकारक सफलता भेटबाक बात कहलैन।
अमित आनन्द सोशल मिडियाक विभिन्न सकारात्मक उपयोगिताक प्रशंसा करैत असल धरातल पर सेहो कार्य करब जरुरी रहबाक बात कहलैन। मिडियाक दुरुपयोग होयब आ मात्र हावाबाजी मे व्यस्त रहबाक उदाहरण सँ परहेज जरुरी हेबाक बात पर सेहो ओ जोर देलनि। तहिना बाल मुकुन्द पाठक सोशल मिडिया सँ क्रान्ति कोना संभव भऽ रहल अछि तेकर विभिन्न उदाहरण सोझाँ मे रखलैन। ओ लघु प्रेम कथा केर मैथिली मे लेखनक उदाहरण दैत कहलैन जे मात्र किछेक युवाक ई नियार आ बस किछुए समयान्तराल मे मैथिली साहित्य केँ एकटा नव विधा केर अवदान भेटब सोशल मिडियाक चमत्कार मानल जा सकैत अछि। एहि सत्र मे सोशल मिडियाक ढेर रास स्वरूप पर चर्चा होएत वक्ता लोकनिक विषयेतर चर्चा उठेला सँ कनेक विवादित बनल परन्तु साकांछ दर्शक केर टोकला पर पुनः सारगर्वित चर्चाक दिशा मे बहस केन्द्रित रहल जेकर प्रशंसा मुक्तकंठ सँ उपस्थित दिग्गज स्रष्टा लोकनि करैत देखेला।
फेर ब्रेक उपरान्त शुरु भेल ‘कवि आ कविता’। एहि सत्रक संचालन मैथिलीक सुप्रसिद्ध आ वरिष्ठ साहित्यकार – लेखक – स्तम्भकार सुकान्त द्वारा कैल गेल तथा कविक रूप मे मैथिलीक प्रसिद्ध आ वरिष्ठ कवि उदयचन्द्र झा विनोद भाग लेने छलाह। साहित्य अकादमी सँ पुरस्कृत स्रष्टा उदयचन्द्र झा विनोद आर सुकान्त सोम बीच विनोदपूर्ण वार्ता सँ आरम्भ ई सत्र श्रोता सब केँ भाव-विभोर बना देने छल। ७३ वर्ष केर उम्र मे जाहि उर्जाक दर्शन कवि विनोद द्वारा दर्शक दीर्घा केँ कराओल गेल ओकर गहिंराइ केँ नापब एतय असंभव बुझा रहल अछि। किछु यैह भावना सँ ओत-प्रोत कैप्टेन श्याम दरिहरे एहि सेशन केँ पूरा होयबा मे घड़ीक सुइया संग चलब छोड़ि बस दिग्गज कविक कविता वाचन मे डूबल देखेला। हँसी, ठहाका आ तालीक गरगराहट सभाक अलौकिकता स्वयं बयान कय रहल छल।
कवि उदयचन्द्र झा विनोद द्वारा हालहि दिवंगत अपन धर्मपत्नी केँ स्मृति मे आनि हुनकहि समर्पित एकटा रचना सुनौलनि – मार बाड़हैन, एहेन कोन कविता… कविते संग रातियो सुतैत छथि… कविता हमर सौतिन… आर एहने-एहने जोरदार चुटुक्का छंद सँ भरपूर हुनक ई रचनाक एक-एक शब्द तऽ जे भारी-भरकम आ माइन्ड ओपनिंग छल से एक तरफ, श्री विनोद केर प्रस्तुति शैली सेहो लाजबाब छल जे दर्शक केँ अपना संग बान्हिकय रखने रहल। अथ उत्तरकथा, बाजए बद्री, जनपद आदि अनेकों रचनाक प्रस्तुति कएलाक बाद सुकान्त सोम द्वारा भाइ अजित आजाद सँ कवि केँ जल उपलब्ध करेबाक विनोदपूर्ण टोक देला पर मात्र विश्राम लेलनि कवि। सभा मे उपस्थित एक-एक श्रोता एहि क्षण केँ अपन हाथ सँ छोड़बाक इच्छा मे एकदम नहि देखाएत छलाह। लगभग बरोबरि उमेर केर संचालक आ कवि केर बीच भऽ रहल तुक्का रूपी वार्ता एहि सभा मे आरो मसल्ला मिला रहल छल। शायद मैथिली लिटरेचर फेस्टिवल केर ई सत्र मूल प्राण छल, मुदा आनो-आन सत्र कोनो दृष्टि सँ कम नहि छल। यैह सँ एकर शीर्षक मे एक्कहि टा बात औचित्यपूर्ण लागल – अलौकिक आ अविस्मरणीय।
कवि उदयचन्द्र झा विनोद एकटा खूलल किताब समान अपन हृदयक बात सब रखैत रहलाह। कविताक भाव मे अपन माटि-पानिक चिन्ता छल, अपन लोक केर चिन्ता छल, भाषा-संस्कृति आ देशक चिन्ता छल। बाद मे दर्शक दीर्घा सँ भेटल प्रश्नक जबाब मे सेहो ओ ओतबे निर्भीक स्वर मे जबाब देलनि। एकटा प्रश्न जे भाषा-शैली मे अपन खास मौलिकताक प्रयोग करैत छी किम्बा ई कोनो आरक अनुकरण छी, ताहि पर ओ खुलिकय बजला जे हमरा बुझने मौलिकता कोनो वस्तु होइते नहि छैक, हमहुँ यात्री आ राजकमल केर कविता शैली सँ प्रभावित हुनकहि सब केँ नकल केने छी, ओ पुनः विनोदपूर्ण शैली मे कहला ‘हमहुँ नकलची छी’। हुनक एहि सपाट – सटीक स्वीकारोक्ति दर्शक दीर्घाक हृदय पर मानू राज कय रहल छल।
तदोपरान्त ‘कलौ’ अर्थात् भोजन व विश्राम केर वास्ते पूर्व निर्धारित समयानुसार ब्रेक लेल गेल। आर भोजनोपरान्त पुनः ३ बजे सँ आरम्भ भेल महेन्द्र मलंगिया केर नाटक ‘छुतहा घैल’ पर चर्चा। एहि सत्रक नाम छल ‘हम नाटक देखब’ जेकर संचालन केने छलाह कमल मोहन चुन्नू तथा विमर्शीक रूप मे सहभागी छलाह वन्दना किशोर, डा. अशोक अविचल तथा कुमार गगन। एहि नाटकक शैली आ लेखकक विशेषता पर सब विज्ञ विमर्शी लोकनि अपन-अपन मत रखने छलाह। मैथिली भाषाक नाटक शैली मे महेन्द्र मलंगिया केर अपन विशिष्ट स्थान रहितो किछु बातक आलोचना सेहो कैल गेल छल।
दोसर दिनक पाँचम सत्र मे औराही हिंगना सँ प्रसिद्ध साहित्यकार फणिश्वरनाथ रेणुक स्थापित संस्कृति मंच केर संयोजन मे आयल विदापत नाच केर टोली द्वारा विलोपोन्मुख लोकनृत्य केर भव्य प्रस्तुति कैल गेल। जखन कि निहित १ घंटाक समय मे एकर अन्तिम दृश्य पूरा नहि देखाओल जा सकल, परन्तु विदापत नाच केर विधा कि थीक ताहिपर सुलझल कलाकार द्वारा रंगकर्मक प्रखर प्रस्तुतिक संग प्रदर्शन दर्शक सबकेँ भाव-विभोर कय देने छल। एतय सत्र समन्वयकर्ता श्याम दरिहरे द्वारा बजाओल गेल व्हिसिल मानू दर्शक केँ एकदम पसिन नहि पड़लनि, मुदा समयक नियम मैथिली लिटरेचर फेस्टिवल केर पहिल अनुशासन होयबाक कारणे कोनो लचक बिना आगू बढैत रहल। विदापत नाच खासकय विद्यापतिक पदावली केँ आम जनवर्गीय मानस मे कोना नाचि-गाबिकय बुझाओल जेबाक एकटा परंपरा मिथिला मे चलल तेकर विलक्षण प्रस्तुति बुझायल। ओ चाहे महेशवाणी हो वा राधा-विरह या फेर नख-शिख वर्णक केर श्रृंगार रस सँ रचल विद्यापतिक पदावली, एकर कीर्तन रूप मे नाच करैत कथा कहि-कहि लोक केँ बुझायब खासियत छल।
दोसर दिवसक अन्तिम सत्र अरिपन (पटनाक एक प्रसिद्ध रंगकर्मी समूह) द्वारा ज्योतिरिश्वर ठाकुर कृत् पौराणिक नाटक, जेकरा एसिया महादेश केर पहिल नाटक होयबाक सौभाग्य सेहो प्राप्त छैक, जेकर नाम थीक ‘धूर्त समागम’, एकर प्रस्तुति कैल गेल छल। मांजल कलाकार लोकनिक द्वारा मंचित एहि नाटक द्वारा धूर्तनगर मे कोना लोक एक दोसर संग धूर्तइ करैत अछि, आर फेर कोना लोक एक गणिका केर पाछाँ बेहाल होएत अछि तेकर प्रदर्शन कैल गेल छल। एहि मे संन्यासी सँ लैत नगरक न्यायकर्ता धरि केँ मायाक जाल मे बन्हल देखायल गेल। ज्योतिरिश्वर ठाकुर केर प्राकृत (संस्कृत एवं अवहट्ठ मिश्रित) भाषा मे लिखल नाटक धूर्त समागम केर अनुवाद सुप्रसिद्ध नाटककार अरविन्द अक्कू द्वारा कैल गेल छल। जखन कि एहि नाटक केर निर्देशन रविन्द्र राजू द्वारा कैल गेल। प्रदर्शन उपरान्त निर्देशक रविन्द्र राजू भंगिमा रंगसमूह केर अप्रत्यक्ष सहयोग प्रति सेहो आभार प्रकट केलनि आर पात्र सब सँ परिचय करेबाक कार्य अजित आजाद केने छलाह। नाटक मे सूत्रधारक भूमिका रत्नेश झा सपत्नीक केने छलाह। गणिकाक भूमिका केर सेहो भरपूर सराहना कैल गेल छल। किरणजी द्वारा धूर्त संन्यासीक भूमिका आर मिश्रजी नैयायिक केर भूमिका अदा कएनिहार कलाकार सहित लगभग सबहक प्रदर्शन अत्यन्त उत्कृष्ट रहल छल।
एहि प्रकारेन् मैथिली लिटरेचर फेस्टिवल केर दोसर दिनक समापन भेल। आजुक दिन सेहो विभिन्न कवि – लेखक लोकनिक रचना (कृति) सब कार्यक्रमक बीच-बीच मे विभिन्न स्रष्टा लोकनिक हाथ सँ विमोचन होएत रहल छल। संगहि विमोचित पोथी सहित अन्यान्य पोथी सबहक बिक्री सेहो बाहर लागल पुस्तक प्रदर्शनी मार्फत होएत रहल। बाहर प्रदर्शनी मैथिली साहित्य संस्थान केर तरफ सँ सेहो मिथिला भारतीक विभिन्न अंक, मिथिला दर्शन केर पुरान सँ नव धरि अनेक अंक आर विशेषांक सब खूब बिक्री होएत रहल छल। कार्यक्रमक समापन उपरान्त श्याम दरिहरे सब गोटा सँ भोजन केलाक बादे विश्राम हेतु प्रस्थान करबाक अनुरोध करब नहि बिसरैत छलाह। सब तरहें आयोजन अपन चरम् उत्कर्ष पर छल आर एना लागि रहल छल जेना मैथिली साहित्य जगत् केर संपूर्ण पुरोधाक संग-संग सब उमेर केर स्रष्टा एक संग एक परिवार मे एकत्रित होएत ई उत्सव मना रहल छलाह। आनन्द केर बरसात भऽ रहल छल। जगह-जगह मात्र दिन भरिक अलग-अलग सत्र केर होएत रहल छल। केकर प्रस्तुति केहेन भेल, आदि-इत्यादि सँ एकटा अलगे संस्कारक संसार पटनाक यूथ होस्टल मे मानू उतैर गेल छल।


text:
मैथिली
– प्रवीण नारायण चौधरी
हम-अहाँ मैथिलीभाषी छी। जतेक मूल मिथिलावासी छी सभक भाषा मैथिली छी। मैथिली जेकर कतेको रास बोली छैक।
एक शब्दक अनेक पर्याय सहितक ई भाषा एतेक मीठ अछि जे विश्व भरिक कइएक भाषा मध्य एकर अपन खासियत केँ गानल जाइत छैक। एकर बहुत रास कारणो छैक। अपने सब हर्स्व आ दीर्घ स्वर मध्य हर्स्वक प्रयोग अधिक करैत छियैक। दीर्घ स्वरक आधिक्य रहला सँ बाजयकाल बेसी समय लागब आ ध्वनि मे जोर-जरब पड़बाक कारण भाषाक शालीनता घटि जाइत छैक।
जेना घरहि मे कियो मेंही आवाज मे गप करथि आ कियो कर्कश स्वर मे बाजय – दुनू मे मधुरताक फर्क होइत छैक, ठीक तहिना विश्वक आन भाषा मे आ मैथिली मे हर्स्व स्वरक आधिक्य रहबाक संग एकहि भाव-उद्गार प्रकट करय लेल अनेकों वैकल्पिक शब्द रहब, ताहि मे एतेक बेसी अपनापन आ स्वत्वक प्रयोग होयब हमरा लोकनिक भाषा केँ मीठास प्रदान करैत अछि।
एकरा किछु भाषाविज्ञ लयात्मक भाषा (lyrical language) केर श्रेणी मे सेहो रखैत छथि। कियैक तँ मैथिली बाजल जाइत समय कोनो कविता वाचन करबाक शैली मे लय, सुर आ ताल मिलाकय लोक स्वाभाविक रूप सँ बजैत अछि। बाजयकाल मे भावनाक प्रकटीकरण संग शारीरिक अभिव्यक्ति – अनुहार (चेहरा) के ओज आ मुखाकृतिक हृदयक भावना मे पवित्रता सेहो मैथिली केँ लयात्मक बनय मे सहायक होइते छैक, से सब कियो हृदयंगम् करब।
मैथिलीक आरो बहुत रास खासियत अछि। एक्कहि गाम मे किंवा एक्के परिवार मे पर्यन्त मैथिलीक विभिन्न रूप बाजल जाइछ। जाहि भाषाक जतेक बेसी बोली हो ओ ओतेक सम्पन्न आ दीर्घजीवी मानल जाइछ। कहबी छैक न – कोस कोस पर पानी बदले कोस कोस पर वाणी! कोनो कोनो गाम सेहो अपन खास बोली लेल जानल जाइत अछि। केकरो आवाज सुनिते कहि देल जाइत छैक जे ई दछिनाहा बुझाइत छथि या ई पछिमाहा। ई सब खासियत थिकैक। ई वास्तव मे सब भाषा मे होइत छैक।
लेकिन एकर किछु हानि सेहो छैक, बोलीक फर्कक नाम पर जाति व धर्मक नाम पर सियासी (राजनीतिक रोटी सेकनिहार) लोक समाज मे विभाजन आनिकय अपन गोटी लाल करय मे लागि गेल करैत अछि। कतेको पढ़ल-लिखल आ अपना केँ सम्भ्रान्त कहेनिहार लोकहु धरि दोसरक बोली पर कटाक्ष आ कुटिल टिप्पणी कय बैसैत अछि, जाहि सँ एहेन गलत राजनीतिक लाभ उठेबा मे सियासी लोक केँ आर सहजता भेटल करैत छैक।
ई प्राकृतिक न्यायक सिद्धान्त (Principle of Natural Justice) छैक जे बोली मे परिष्करण शिक्षा, संस्कार, योग्यता, वैचारिकता आ विवेकशीलता आदि सँ प्रभावित होइत छैक, तेँ पढल-लिखल, बे-पढल-लिखल, कम-पढल-लिखल, बेसी पढल-लिखल लोक अनुसारे हरेक भाषाक बाजल जेबाक शैली मे भिन्नता होइत छैक आर तेँ बोली व्यक्तिक निजी क्षमता पर आधारित हेबाक कारणे अलग-अलग होयब स्वाभाविक होइत छैक। तेँ स्पष्ट छैक जे मैथिली मे सेहो अनेकों बोली छैक।
आइ सँ लगभग १४० वर्ष पूर्वहि महान् आयरिश विद्वान् – डा. जार्ज अब्राहम् ग्रियर्सन सेहो मैथिलीक अनेकों बोली हेबाक तथ्य अपन शोधालेख मार्फत दुनियाक सोझाँ रखलन्हि। बाद मे हुनकहि द्वारा १९०३ ई. सँ १९२८ ई. धरिक कइएक भाग (Volumes) मे प्रकाशित भारतीय भाषिक सर्वेक्षण (Linguistic Survey of India) मे सेहो मैथिली भाषाक सम्बन्ध मे विशद चर्चा कयल गेल अछि।
लेकिन मैथिलीक दुर्भाग्य सेहो एहि ब्रिटिश औपनिवेशिक काल मे भारत केँ स्वतंत्र करबाक संघर्ष आ हिन्दी केँ सम्पूर्ण हिन्दुस्तान केर एक राष्ट्रीय भाषाक रूप मे अंगीकार करबाक प्रखर आन्दोलन, पूर्वक प्रचलित गुरुकुल आ संस्कृत शिक्षा पद्धति केँ छोड़ि ब्रिटिश इंडिया द्वारा संचालित प्राइमरी, मिडिल व हाई स्कूल मार्फत शिक्षा ग्रहण करबाक बाध्यकारी व्यवस्था, अंग्रेजी भाषा सिखबाक अनिवार्यता, तत्कालीन छोट-छोट रियासत (Princely States) यथा दरभंगा, बेतिया, पुर्णिया, आदि द्वारा राजकाजक भाषा बदलबाक आ अंग्रेजी या हिन्दी अपनेबाक बाध्यकारी व्यवस्था, एम्हर अदालती भाषा मे उर्दूक आधिक्य केँ छँटाई करैत अंग्रेजीक अनिवार्यता आदि कतेको कारण सँ मैथिली भाषा सुव्यवस्थित रूप सँ नहिये राजकाज मे, नहिये अदालत मे, नहिये शिक्षा मे, नहिये संचार मे – कतहु भऽ कय नहि रहल। यैह थिकैक मैथिलीक मूल दुर्भाग्य!
कहियो विद्यापति समान महान् सपूत आ राजधर्मक प्रखर निर्वाहक राजा शिव सिंह केर मित्र सह मंत्री तत्कालीन राजकाजक भाषा – विद्वानक भाषा संस्कृत केँ दरकिनार कय लोकहित लेल मैथिली (तत्कालीन रूप अवहट्ठ) केँ अंगीकार कयलनि। के नहि जनैत छी विद्यापतिक ओ महावाक्य “देसिल वयना सब जन मिट्ठा – तेँ तैसओं जंपओं अवहट्ठा’। यैह कारण छैक जे विद्यापतिक रचना नहि सिर्फ विद्याध्यायी विद्वत् वर्ग बल्कि निरक्षक सर्वहारा समाजहु द्वारा स्वीकार कयल गेल, तेँ ओ जन-जन केर कंठ धरि पहुँचि गेलाह, साधारण गृहिणी महिला लोकनि हुनक कृति केँ अपना लेलीह – आर महाकवि कोकिल एहि ठाम ‘जनकवि’ सेहो बनि गेलाह।
ई बात अलग छैक जे विद्यापति केँ तत्कालीन शिक्षित आ उच्चवर्गक विद्वान् लोकनि द्वारा बहुत फझीहत भोगय पड़लन्हि – लेकिन विद्यापतिक दृढसंकल्प आ ठेस्सापन (challenging attitude) केर कारण ओ सब सँ लड़ि लेलनि आ आमजनक हित मे मैथिली केँ स्थापित कय देलनि, एकर प्रमाण हुनकहि रचना मे एना भेटैत अछि –
दुहु नहि लागइ दुज्जन हासा।
अर्थात् बाल-चन्द्रमा आ विद्यापतिक भाषा, एहि दुनू पर दुष्टहु (दुर्जन) केँ पर्यन्त हँसी नहि लागि सकैत अछि। जेना बाल-चन्द्रमा (दुतियाक चान) स्वयं परमेश्वर (देवाधिदेव महादेव) केर माथ पर शोभैत छन्हि, तहिना ई भाषा (मैथिली) सहृदयी स्वजन केर मोन केँ मोहय वला अछि।
बुझि सकैत छी जे ई पद्य मार्फत ओ किनका बुझेलनि अछि। ई जवाब निश्चितप्राय अपन प्रखर प्रतिद्वन्द्वी विद्वान् पक्षधर मिश्र ओ हुनका द्वारा प्रेरित समस्त विद्वत समाज लेल स्वयं मिथिलापति शिवसिंह केर सोझाँ मे पूर्ण ठेसल स्वर मे कहल गेल स्पष्ट अछि।
कहबाक तात्पर्य हमर यैह अछि जे एहि विशाल धराधामक अलग-अलग भूभाग मे प्रचलित अलग-अलग भाषा अनुसार ओहि भूभागक लोक केर पहिचान करबाक सर्वोच्च-सर्वप्रथम आधार भाषा होइत छैक। हम मिथिलावासीक भाषा मैथिली थिक। कतबो हमर भाषा केँ अंगिका, बज्जिका, ठेंठी, जोलही, सूर्यपुरिया, पछिमाहा, छिकाछिकी, ऐँठी, पेंठी आ एखन नेपाल मे किछु ढेर होशियार लोक द्वारा मगही आदिक संज्ञा दय छोट करबाक काज कयल जायत – हमर मौलिकता आ मिठासपूर्ण मातृभाषा मैथिली कमजोर नहि होयत।
मैथिली अपन स्वस्फूर्त सृजनकर्म सँ आइ धरि जिबैत अछि। लगभग ७०० वर्ष सँ संघर्षरत अछि। विद्यापतिक कालखंड १३५०-१४५० ई. उपरान्त एकर स्वर्णकाल कहिया धरि रहल ताहि पर हमरा आरो अध्ययन करय पड़त। धरि स्वयं विद्यापति द्वारा अपन प्रिय राजा शिव सिंह केँ यवन-शासक – दिल्ली दरबार पहुँचि मैथिलीक पदावली प्रस्तुत करैत जाहि तरहें कैदमुक्त (freed from imprisonment) कय मिथिला राज केँ पुनः राजा लौटा देलाह, त एकरा हम निश्चित स्वर्णकाल कहि सकैत छी। एक विद्यापति यदि करोड़ों जनमानस मे अपन देसिल वयनाक रचना सँ स्थापित भऽ जाइत छथि त निश्चित मैथिली केँ प्राप्त समर्थन आ जनताक जोश व स्वीकार्यता सिद्ध करैत छैक, यैह त भेल स्वर्णकाल। ओना, विद्वान् लोकनि अपन आरो तर्क आ विचार राखि सकैत छथि।
मुदा मैथिली संघर्ष सेहो समानान्तर रूप सँ राज्यक स्वीकार्यता लेल करैत देखा रहल अछि। यवन-शासनकाल, मुगलकाल, ब्रिटिशकाल, आर एतेक तक कि स्वतंत्र भारतहु मे १९४७ सँ २००३ ई. धरि संघर्षक गाथा बहुत रास अछि। एहि पर अलग सँ लिखल जाय त एकटा ग्रन्थ बनि जायत। तहिना नेपाल मे पर्यन्त विद्यापतिक प्रभावक्षेत्र रहब – सप्तरी, सिरहा, धनुषा, महोत्तरी, आदि आर ताहि सँ पूर्व साक्षात् नान्यदेवक कालहि सँ सिमरौनगढ़ मे राज्य स्थापित करबाक ऐतिहासिक-पुरातात्विक आधार, ज्योतिरिश्वर ठाकुर समान महान वर्णरत्नाकर रूपी विश्वक पहिल इनसाइक्लोपीडिया रचनाकार, तदोपरान्त काठमांडू धरि मल्लकालीन राजा लोकनिक समय मे दरबारक राजकाजक भाषा, मनोरंजनक भाषा मैथिली रहबाक कारण ई सब भले स्वर्णकाल मे गनाय, मुदा शाहवंशीय राजाक कालखंड मे अबैत-अबैत मैथिली दोसर भाषा बनि जाइत अछि आर फेर नेपालहु मे प्रजातंत्रक प्रवेश वर्ष २००७ विक्रम संवत साल (१९५० ई.) सँ एखन धरि राजकीय हैसियत लेल ई संघर्षे कय रहल अछि। बड़ा मुश्किल सँ आंशिक शिक्षा मे आ लेखन-प्रकाशन आदिक प्रोत्साहन लेल विद्यापति पुरस्कार कोषक माध्यम सँ मैथिली किछेक डेग हुकरैत बढि सकल अछि। बाकी, संघर्षक सिलसिला जारी अछि।
नेपालक मधेसवादी राजनीतिज्ञ लोकनि शासकवर्गक एकल भेष-भाषा विरूद्ध, विभेदकारी शासन विरूद्ध, उत्पीड़न आ सीमान्तकृत करबाक विरूद्ध तीक्ष्ण संघर्ष करैत दोसर दर्जाक नागरिक सँ मूलधारा मे समान राष्ट्रीयताक गौरवपूर्ण अस्मिता लेल ‘मधेस आन्दोलन’ सँ बहुत हद तक अधिकार प्राप्त कयलनि अछि। लेकिन विडंबना केहेन छैक से देखू, एकल भाषा नेपाली सँ निकलिकय पुनः हिन्दी भाषा केँ सम्पर्क भाषाक नाम पर मधेसक एकजुटता लेल झापा सँ कंचनपुर धरिक मधेसी केँ एक करबाक सपना देखैत पुनः मातृभाषाक अवहेलना कयलनि। मैथिली एतहु हरायल आ भोथियायल गेल।
आइ विशुद्ध मिथिलाक्षेत्रक ८ जिला सहितक एकटा प्रान्त ‘प्रदेश-२’ केर गठन होइत नेपाल संघीय लोकतांत्रिक गणतंत्र बनि चुकल अछि, केन्द्र सँ भाषिक सम्मान लेबाक आ मैथिली केँ स्थापित करबाक बात त दूर, प्रदेश-२ जतय ५०% सँ बेसी मैथिलीभाषी अछि ओतहु ‘राजकाजक भाषा, शिक्षाक भाषा, संचारक भाषा, फिल्मक भाषा’ आदि राज्य द्वारा स्वीकृति नहि प्राप्त कय सकल अछि। प्रदेश २ मे एखनहुँ संवैधानिक व्यवस्था अनुरूप ‘एकल भाषा – खसभाषा (नेपाली)’ मात्र चलि रहल अछि। मैथिलीक संघर्ष जारी अछि।
आत्मघाती राजनीतिक सोच आ विखंडनकारी सत्ताभोगी जनता केँ विभाजित करबाक मनसाय सँ मैथिलीक गमइया बोली केँ आ किछु निश्चित जाति-समुदायक बोली केँ ‘मगही’ कहिकय दुष्प्रचारित सेहो करैत अछि। अदूरदर्शी विचारक वर्ग आ आत्मघाती राजनीतिक व्यूह रचनाकर्ताक एतय बहुल्यता देखाइत अछि। मैथिलीक बोलीक आधार पर विभाजन आ मैथिली केँ कमजोर करबाक षड्यन्त्र शासकवर्ग ऊपर सँ करैत अछि जाहि सँ संघीय अधिकार मे मैथिलीक हिस्सेदारी नेपाली पछाति दोसर सर्वाधिक नहि हुअय आ मैथिलीभाषी बेसी सरकारी सेवा आयोग पास करैत हाकिम-हुकुम नहि बनय, बस ततबे टा के क्षुद्रता मे ई षड्यन्त्र भेल अछि। बिल्कुल तहिना प्रदेशहु मे मैथिली केँ बाभन-कायस्थक भाषा मानि आन जाति केँ भ्रमित कयल जा रहल अछि। अरे! भाषा कदापि जाति केर नहि भूगोल केर होइत छैक। एहि प्राकृतिक सिद्धान्तक विपरीत बौद्धिक आ वैचारिक निर्णय केँ आत्मघाती नहि कहब त दोसर की!
मैथिली संघर्षरत अछि। मैथिलीक संघर्षक अवस्था अपनहि प्रदेश बिहार मे सेहो एहेन छैक जे शिक्षकक बहाली तक नहि कयल जा रहल छैक। दरभंगा मे रेडियो स्टेशन मैथिलीक वास्ते स्थापित कयल गेलैक प्रसार भारती द्वारा आ एतहु सँ बहुल्य कार्यक्रम हिन्दीक संचालित करैत मैथिली केँ सदा-सदा लेल मृत्युक जाल मे ओझरेबाक लेल छोड़ि देल गेल छैक। डीडी मैथिलीक मांग किंवा डीडी बिहार मे मैथिलीक अधिकार समानुपातिक-समावेशिक आधार पर सेहो दीतैक त किछु बात होइतय… लेकिन सब ठाम हिन्दीक अफीम बाँटि सौंसे समाज केँ वर्णसंकर बना देल गेल छैक। बसहु मे यात्रा करब आ साँझ पड़िते एकटा ग्रामीण साधारण महिला प्रचलित भाषा हिन्दी बजती आ कहती ‘यौ ड्रेभर सेहाब, कनी बौउल बाड़ि दीजिये’।
जखन-जखन राज्य द्वारा कोनो भाषा विशेष प्रति शत्रुता रहैत छैक त स्वाभाविक रूप सँ ओहि भाषाभाषी समाजक मोन मे अपनहि भाषा प्रति रुझान घटैत चलि जाइत छैक। स्पष्टे छैक जे आइ मैथिलीभाषी अपन मातृभाषाक प्रयोग, पढाई, प्रदर्शन आदि सँ आत्मगौरवक बदला हीनताबोध आ लज्जानुभूति करय लागल अछि। कथित अगुआ समाज त एकरा आर तेजी सँ विनाश करय दिश लागि गेल अछि। ओ सब त स्पष्टे कहत जे हिन्दी बजलहुँ त मध्यम स्तरक विद्वान् भेलहुँ आ अंग्रेजी बाजि लेलहुँ तखन त बेरे पार भऽ गेल बुझू, आब त अहाँ विश्वस्तरक ग्लोबल स्कौलर बनि गेलहुँ। एहेन आत्मश्लाघा सँ नहि जानि केकर कतेक उन्नति भऽ रहलैक अछि, धरि श्रेष्ठक अनुकरण मे आम जनता – आम समाज त आर वर्णसंकर होइत लास्ट मे डीजे गीत पर मुड़न आ विवाह सब करय लागल अछि। ब्राह्मणहु परिवारक लोक अपन मैथिलीक पारम्परिक गीतनाद बिसरिकय आब सरेआम डीजे गीत पर नचैत देखल जाइछ। एहि संकरता सँ डर होबय लागल अछि जे मिथिला सभ्यता जे एतेक युग सँ जियैत रहल अछि से एहि कलिकाल मे मृत्युक वरण कय लेत, जीर्ण भऽ जायत, समाप्त भऽ जायत।
तेँ, अन्त मे हमर एतबा आग्रह – जाहि मैथिली मे जानकीतत्त्वक प्रचूरता अछि तेकरा स्वयं त नहिये टा लतियाउ… राज्य आ राजनीति केँ सेहो सही सूझ आबय ताहि लेल संघर्ष तेज करू। अन्यथा अर्जुनक ओ कथ्य जे जाहि घरक स्त्री दुषित भऽ जाय आ वर्णसंकरक उत्पत्ति भऽ जाय त ओहि कुल-परिवारक विनाश निश्चिते बुझू – ई मिथिला-मैथिली लेल अवश्यम्भावी सच भऽ जायत। ॐ तत्सत्! लेख लम्बा भेलैक, लम्बे माथ लेल लिखबे केलहुँ… लम्बा प्रतिक्रिया सेहो वांछित अछि। 🙂